Sanusi nafi gagal dihubungi polis

ALOR SETAR: Menteri Besar Kedah, Datuk Seri Muhammad Sanusi Md Nor menafikan beliau tidak dapat dihubungi oleh pihak polis sebelum tangkapan dibuat awal pagi semalam.

Dakwanya, beliau tidak menjawab panggilan dari pihak polis kerana berada dalam tiga mesyuarat berasingan.

Namun, beliau mendakwa, ada berhubung menerusi aplikasi Whatsapp dengan pegawai polis yang meminta beliau hadir bagi dirakam keterangan di Balai Polis Hartamas atau mana-mana balai polis berhampiran.

“Saya telah maklumkan kepada pihak polis bahawa saya tidak bersedia untuk dirakam keterangan pada malam itu dan akan memberikan kerjasama sepenuhnya selepas dihadapkan Mahkamah Sesyen Selayang pada masa yang ditetapkan.

“Komunikasi terakhir saya bersama pegawai polis itu adalah sekitar tengah malam, sebelum pintu bilik diketuk jam 2.30 pagi. Saya kemudiannya telah dibawa ke balai polis dan diambil keterangan sebelum didakwa di mahkamah”, katanya seperti dilapor Berita Harian hari ini.

Beliau berkata demikian ketika ditemui selepas mengiringi Sultan Kedah, Sultan Sallehuddin Sultan Badlishah hadir pada Majlis Perhimpunan Sempena Sambutan Maal Hijrah Peringkat Negeri Kedah Tahun 1445H di sini, hari ini.

Sanusi menjelaskan, beliau telah menghantar tangkap layar perbualan itu kepada seorang pegawai kanan polis bagi memperbetulkan kenyataan dikeluarkan Ketua Polis Negara, Tan Sri Razarudin Husain.

“Tidak benar apabila dikatakan saya tidak memberikan kerjasama. Saya maklumkan di sini (kepada media) kerana masih belum ada pembetulan dari pihak KPN setakat ini”, maklumnya.

Semalam, Razarudin menjelaskan penahanan Sanusi pada jam 3 pagi dibuat selepas Menteri Besar Kedah itu tidak menjawab panggilan telefon daripada polis sejak petang untuk dimaklumkan mengenai pertuduhan ke atasnya.

Selain gagal dihubungi, Sanusi turut gagal dikesan Polis Kedah, selepas Bukit Aman meminta bantuan kontinjen itu untuk membantu proses rakaman percakapan bagi siasatan kes Akta Hasutan.

Untuk rekod, Sanusi mengaku tidak bersalah di Mahkamah Sesyen Selayang atas dua pertuduhan membuat kenyataan menghasut dan berkecenderungan membangkitkan perasaan tidak setia terhadap mana-mana Raja, pada Selasa.

Dua pertuduhan menghasut itu adalah berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik, 11 Julai lalu.

Author

Diyana Rahip

View all posts

View all posts


Piala Dunia: Belgium tewaskan Kanada 1-0 dalam perlawanan Kumpulan F

ANKARA: Belgium menewaskan Kanada 1-0 Rabu dalam perlawanan pembukaan Kumpulan F pada Piala Dunia FIFA 2022 di Qatar ketika Michy Batshuayi menjaringkan gol kemenangan untuk Red Devils.

Di Stadium Ahmad Bin Ali, bintang Kanada Alphonso Davies terlepas sepakan penalti awal selepas pemain Belgium Yannick Carrasco menyekat bola dengan tangan.

Davies melakukan percubaan ke arah tiang gol tetapi penjaga gol Belgium Thibaut Courtois berjaya menyelamatkan keadaan dan ini menaikkan lagi semangat pasukan.

Belgium menjaringkan gol kemenangan pada separuh masa pertama, lapor Agensi Anadolu.

Pada minit ke-44, Batshuayi, penyerang Belgium, melakukan rembatan kaki kiri ke arah gawang Kanada selepas menerima hantaran daripada pemain pertahanan Toby Alderweireld.

Jaringan itu menewaskan penjaga gol Kanada, Milan Borjan.

Belgium memperoleh kemenangan 1-0, mata pertama mereka di Qatar 2022 dan teratas bagi Kumpulan F.

Kanada berada di tempat keempat selepas tewas kepada Belgium. Pada 27 Nov, Belgium akan menentang Maghribi dan Croatia pula akan menentang Kanada.

Keputusan Rabu:   Kumpulan E

Jerman – Jepun: 1-2 Sepanyol – Costa Rica: 7-0

Kumpulan F Maghribi – Croatia: 0-0 Belgium – Kanada: 1-0   – BERNAMA


Polis cari Siti Hajar Lydia, saksi kes dadah

CYBERJAYA: Polis sedang mengesan seorang wanita bernama Siti Hajar Lydia Osman, 40, bagi membantu siasatan kes di bawah Seksyen 39B Akta Dadah Berbahaya 1952.

Ketua Polis Daerah Kuala Muda, Asisten Komisioner Zaidy Che Hassan berkata, Siti Hajar  dikehendaki sebagai saksi penting untuk kes berkaitan dadah.

“Saksi terbabit gagal dikesan sehingga kini dan alamat terakhir adalah di No. 404 Blok C9 Seksyen 10 Wangsa Maju, Setapak, Kuala Lumpur,” katanya dalam satu kenyataan, hari ini.

Susulan itu, orang ramai yang mempunyai maklumat tentang Siti Hajar diminta tampil menghubungi pegawai penyiasat kes, Inspektor Mohamad Nishamasraaf Mohd Yusoff di talian 011-39944570 atau bilik gerakan Ibu Pejabat Polis Daerah Kuala Muda (04-4299222) melalui sambungan 2123.

Author

Diyana Rahip

View all posts

View all posts


Impak ekonomi Kerajaan Perpaduan hanya boleh dilihat selepas Belanjawan 2023 diluluskan

CYBERJAYA: Menjelang ambang tahun baharu 2023, pastinya ramai yang mengharapkan ekonomi negara akan semakin bertambah baik di bawah Kerajaan Perpaduan yang baru sahaja berusia dua bulan ini.

Walau bagaimanapun, Pakar Ekonomi, Prof Madya Dr Ahmed Razman Abdul Latiff berkata, masih terlalu awal untuk mengulas mengenai impak ekonomi kerajaan baharu ini memandangkan dasar-dasarnya di peringkat nasional juga masih belum ada.

Menurut Pensyarah Kanan Putra Business School, Universiti Putra Malaysia (UPM) itu, dasar-dasar sedia ada pun sudah cukup untuk memastikan Rancangan Malaysia ke-12 (RMK12) dan Wawasan Kemakmuran Bersama 2030 (WKB 2030) itu dapat dicapai objektifnya.

“Jadi apa yang kita lihat sejak kebelakangan ini adalah penambahbaikan ke atas dasar sedia ada dan juga inisiatif-inisiatif menteri di setiap kementerian.

“Kalau kita nak sebut pelaksanaan dasar yang betul-betul memberi impak, mungkin apabila Belanjawan 2023 itu akan dibentangkan pada Februari 2023.

“Sebab di situ, ia akan melibatkan peruntukan yang akan diluluskan dalam Parlimen yang akan melibatkan peruntukan keseluruhan untuk melaksanakan inisiatif bagi sepanjang tahun.

“Apa yang kita lihat sekarang ini hanya yang boleh dilaksanakan melalui peruntukan sedia ada dan ada juga yang tidak memerlukan peruntukan pun, dan ianya lebih bersifat inisiatif menteri dan setiap kementerian termasuk perdana menteri,” katanya ketika dihubungi MEDIA VARIASI pada Sabtu.

Mengulas lanjut, beliau berpendapat untuk melihat dasar-dasar yang memberi impak di bawah Kerajaan Perpaduan ini seeloknya dilihat pada 2023 apabila Belanjawan 2023 dibentangkan dan diluluskan.

“Kemudian kita boleh memantau setiap polisi atau pun dasar baharu yang dilancarkan oleh Kerajaan Perpaduan.

“Jadi saya melihat setiap insiatif yang diumumkan sejak kebelakangan ini memang ianya lebih berfokus kepada golongan-golongan yang tertentu yang memerlukan bantuan atau inisiatif pun inisiatif segera,” ulasnya lagi.

Impak Positif Perdana Menteri Baharu

Pakar Ekonomi, Professor Emeritus Dr Barjoyai Bardai turut berpendapat adalah terlalu awal untuk memberi komen mengenai impak ekonomi negara di bawah kerajaan baharu ini.

Namun, Profesor dan Pengarah Program ‘MBA in Global Islamic Finance’ Universiti Tun Abdul Razak (UNIRAZAK) itu mengetengahkan kemunculan Perdana Menteri, Datuk Seri Anwar Ibrahim membawa kesan positif ke atas negara.

“Kerajaan baharu ini terlalu muda, terlalu awal untuk kita memberi komen, tetapi saya melihat, misalnya kita mendapat perdana menteri yang sangat proaktif dan dilihat berwibawa.

“Ini memberikan banyak kesan positif ke atas penduduk dan isi rumah dan juga kepada penganalisa-penganalisa dan pemimpin-pemimpin luar negara, jadi, harapan semua pihak sangat tinggi terhadap perdana menteri ini.

“Belia membuat banyak reaksi ke atas banyak perkara dan semuanya dilihat positif dan bersesuaian dengan apa yang mereka harapkan,” katanya.

Menurut beliau, setakat ini kita belum melihat kesan rantaian selepas itu, seperti menteri-menterinya, pegawai-pegawai kerajaan, kementerian-kementerian yang belum lagi menunjukkan reaksi dalam bentuk tindakan positif.

“Yang kita sudah dengar tindakan positif yang pertama dibuat ialah cuba membawa telur import, tetapi itu pun belum ada lagi kesan dalam pasaran, misalnya.

“Jadi, kita masih mengharapkan sesuatu yang lebih konkrit. Mungkin kita tidak boleh mengharapkan sesuatu yang lebih konkrit selagi Belanjawan 2023 tidak lagi diumumkan.

“Walaupun Belanjawan Mini sudah diumumkan dengan beberapa inisiatif, tetapi itu pun hanya akan dilaksanakan mulai Januari 2023, misalnya bantuan kepada isi rumah, program untuk belia menganggur dan sebagainya,” katanya lagi.

Author

Faridah Amiratul

View all posts

View all posts


Fitnah melampau, Ebit Lew buat laporan polis

KUALA LUMPUR: Pendakwah bebas, Ebit Lew, tampil membuat laporan polis terhadap dakwaan berlaku fitnah melampau dilemparkan terhadapnya.

Laporan polis itu dipercayai dibuat awal pagi tadi di sebuah balai polis di Subang Jaya, dekat sini.

Ebit Lew menerusi hantaran di Instagramnya memaklumkan, laporan polis itu dibuat sebaik beliau tiba dari Jeddah, Arab Saudi kira-kira jam 12 tengah malam tadi.

“Bismillah. Baru sampai dari Jeddah (jam) 12 malam tadi terus ke balai polis buat laporan mengenai fitnah-fitnah melampau yang langsung tidak berasas ke atas saya.

“Saya serahkan pihak polis untuk mengambil tindakan. Saya juga telah menyerahkan kepada pihak peguam saya untuk tindakan selanjutnya,” katanya dalam kapsyen di hantaran itu.

Kapsyen itu dimuat naik bersama sekeping gambar beliau memegang salinan laporan polis di hadapan pintu Balai Polis USJ 8.

Laporan polis oleh beliau itu dipercayai dilakukan selepas tular di media sosial satu rakaman wawancara bersama seorang wanita dari negara jiran yang pernah mendapat pertolongannya.

Wanita itu mendakwa menjadi mangsa gangguan seksual seorang pendakwah bebas terkenal dari Malaysia ketika kali pertama tiba di Malaysia tahun ini. – Berita Harian

Author

Media Variasi

View all posts

View all posts


Tragedi tanah runtuh: PM, menteri akan turun padang – Fahmi Fadzil

CYBERJAYA: Perdana Menteri, Datuk Seri Anwar Ibrahim dan beberapa menteri akan turun memantau lokasi tanah runtuh di tapak perkhemahan berhampiran sebuah ladang organik di Father’s Organic Farm, Gohtong Jaya, Batang Kali yang berlaku awal pagi tadi.

Menteri Komunikasi dan Digital, Fahmi Fadzil berkata, khabar itu disampaikan sendiri kepadanya oleh perdana menteri ketika dihubunginya.

“Sebelum kami masuk ke dewan (perhimpunan kementerian pagi ini), saya sempat bercakap sebentar dengan perdana menteri dan memang telah dikerahkan beberapa menteri untuk turun ke lokasi, timbalan perdana menteri akan susuli dan insya-Allah perdana menteri akan susuli malam ini,” katanya.

Beliau berkata demikian dalam amanat Tahun Baharu ketika perhimpunan bulanan Kementerian Komunikasi dan Digital (KKD) di Putrajaya, hari ini.

Setakat jam 9.15 pagi, Agensi Bencana Pengurusan Bencana Negara (NADMA) memaklumkan lapan mangsa terkorban manakala tujuh lagi cedera.

Operasi pencarian mangsa kejadian tanah runtuh masih giat dilaksanakan oleh agensi berkaitan.

Author

Diyana Rahip

View all posts

View all posts


EPL: Spurs kecundang lagi tewas kepada Newcastle 2-1 di laman sendiri

TOTTENHAM HOTSPURS dikejutkan Newcastle United dengan kekalahan 2-1 dalam aksi Liga Perdana Inggeris, di Stadium Tottenham Hotspurs, London, awal pagi tadi.

Dua gol di babak pertama pasukan pelawat dihasilkan melalui Callum Wilson dan Miguel Almiron dengan meletakkan Newcastle selesa mendahului 2-0.

Penyerang, Harry Kane menjaringkan gol bagi merapatkan jurang di babak kedua namun gagal mendapatkan jaringan bagi mencatatkan keputusan sekurang-kurangnya seri dalam perebutan slot Liga Juara-Juara Eropah (UCL) musim hadapan.

Kekalahan tersebut merupakan kedua dalam tempoh lima hari selepas kecundang di tangan Manchester United 2-0 Khamis lepas dengan rekod tanpa kalah di halaman sendiri Spurs pada musim ini juga lebur.

Spurs kekal berada di tangga ketiga dalam kedudukan liga manakala Newcastle pula melonjak ke tangga keempat sekaligus memberi amaran kepada kelab-kelab utama bahawa mereka bersedia untuk bersaing bagi merebut slot ke UCL tahun depan.

Sementara itu, pengurus Spurs, Antonio Conte menyalahkan jadual perlawanan yang padat pada bulan ini dalam EPL dan UCL memberi kesan terhadap prestasi anak buahnya.

Mengikut rekod jadual perlawanan setakat ini, Spurs kini sudah mengharungi tujuh daripada 13 perlawanan dalam tempoh 43 hari yang harus diharungi sebelum kejohanan Piala Dunia 2022 di Qatar bermula.

Perlawanan Spurs seterusnya membabitkan kejohanan UCL apabila skuad Antonio Conte akan menerima kunjungan Sporting Lisbon dalam perlawanan kelima pada Khamis ini.

Author

Mohamad Fitri Hazim Hazam

View all posts

View all posts


LRT: Kerajaan mohon maaf, pakar dari Istanbul, Toronto diterbangkan ke M’sia

KLUANG: Kerajaan hari ini memohon maaf atas kesulitan yang dihadapi pengguna Transit Aliran Ringan (LRT) Laluan Kelana Jaya yang telah mengalami gangguan perkhidmatan sejak semalam, susulan kegagalan Sistem Kawalan Tren Automatik (ATC).

Menteri Pengangkutan, Datuk Seri Dr Wee Ka Siong berkata, walaupun syarikat pengendali LRT iaitu Prasarana Malaysia Bhd merupakan sebuah syarikat di bawah Menteri Kewangan yang diperbadankan, tetapi sebagai sebahagian daripada kerajaan, beliau tetap perlu bertanggungjawab.

“Selaku menteri, ini adalah isu berhubung pengoperasian yang memerlukan saya mendengar pandangan dan dapatan daripada pihak Prasarana.

“Saya minta Prasarana untuk maklumkan kepada masyarakat sekurang-kurangnya tiga jam sekali berkenaan maklumat terkini gangguan LRT tersebut supaya mereka (pengguna) tahu keadaan semasa,” katanya pada sidang media selepas menghadiri majlis ramah mesra Perdana Menteri Datuk Seri Ismail Sabri Yaakob bersama warga Parlimen Ayer Hitam di Dewan Terbuka Taman Suria Ros, di sini, hari ini.

Mengulas lanjut, Wee berkata, selain bantuan daripada pihak pengilang peralatan asal (OEM) Thales Group dijangka tiba esok, pakar dari Istanbul, Turkiye dan Toronto, Kanada, juga akan diterbangkan bagi mencari punca utama kegagalan ATC.

“Dalam masa sehari atau dua ini, mereka (pakar) perlu mencari punca kerana ia melibatkan masalah teknikal dan mungkin juga perlu melihat aspek yang lain,” kata beliau.

Wee juga telah mengarahkan Ketua Setiausaha kementeriannya Datuk Isham Ishak, Agensi Perkhidmatan Awam Darat (APAD) dan juga Prasarana untuk mencari satu formula dan penyelesaian yang terbaik terhadap masalah itu.

“Sudah sampai masanya untuk Prasana melihat kepada penjadualan untuk kerja penyelenggaraan secara berkala dan mereka perlu mengubah kepada sistem yang lebih dinamik dan mengutamakan keselamatan,” kata beliau.

Semalam, operator LRT iaitu Rapid Rail Sdn Bhd memaklumkan ATC yang tidak stabil dikenal pasti sebagai punca kepada gangguan perkhidmatan tren LRT Laluan Kelana Jaya pada Sabtu dan Isnin lepas.

Perkhidmatan LRT di antara stesen Kelana Jaya dan Ampang Park digantung tujuh hari bermula 6 pagi tadi selepas mengambil kira faktor keselamatan penumpang serta masa yang akan diambil untuk mengenal pasti punca gangguan perkhidmatan.

Bagaimanapun perkhidmatan LRT Laluan Kelana Jaya akan beroperasi hanya dari Stesen Gombak ke Stesen Damai serta dari Stesen Lembah Subang ke Stesen Putra Heights. – BERNAMA


Hasrat Mahathir, Mukhriz tidak kesampaian, PN kuasai Kedah

ALOR SETAR: Hasrat Tun Dr Mahathir Mohamad dan anaknya Datuk Seri Mukhriz untuk terus mewakili rakyat di negeri kelahiran mereka berakhir apabila gagal mempertahankan kerusi masing-masing atas tiket Pejuang pada Pilihan Raya Umum ke-15.

Malah, kedua-dua beranak itu juga hilang wang deposit setelah memperoleh jumlah undi yang sangat rendah.

Dr Mahathir yang juga Pengerusi Pejuang merupakan perdana menteri keempat dan ketujuh manakala Mukhriz, Presiden Pejuang, pernah menerajui Kedah sebagai Menteri Besar.

Setelah beberapa dekad menabur bakti di negeri Jelapang Padi itu, Mahathir, 97, yang juga calon tertua pada PRU kali ini, menyaksikan kegagalannya menambat hati pengundi di pulau legenda itu apabila hanya memperoleh 4,566 undi.

Beliau tewas kepada calon Perikatan Nasional (PN), Datuk Mohd Suhaimi Abdullah yang memperoleh 25,463 undi.

Pada masa sama, Mukhriz turut kecundang di Parlimen Jerlun dengan hanya mendapat 3,144 undi setelah ditewaskan Yang Dipertua PAS Jerlun, Dr Abd Ghani Ahmad.

PN yang ditunjangi PAS dan Bersatu menguasai majoriti kerusi Parlimen di Kedah apabila memenangi 13 daripada 14 kerusi yang dipertandingkan pada PRU15.

Gabungan itu tewas tipis di Sungai Petani, manakala satu lagi kerusi iaitu Padang Serai, proses pengundian ditangguhkan berikutan kematian seorang calon.

PN berjaya menawan beberapa kerusi yang dianggap sukar termasuk Langkawi, Jerlun, Pokok Sena, Padang Terap dan Kulim Bandar Baharu.

Selain Mukhriz, calon PN itu juga berjaya mengetepikan Timbalan Pengerusi Badan Perhubungan UMNO Kedah, Datuk Othman Aziz.

Dr Abd Ghani memperoleh 31,685 undi manakala Othman 11,229 undi.

Kerusi Parlimen Padang Terap yang disandang Menteri Pembangunan Luar Bandar, Datuk Seri Mahdzir Khalid juga dirampas PN menerusi Ketua Pemuda PAS Kedah, Nurul Amin Hamid yang memperoleh 28,217 undi berbanding Naib Presiden UMNO itu yang mendapat 17,258 undi.

Pengerusi PH Kedah, Datuk Mahfuz Omar juga menjadi mangsa PN apabila tewas di kerusi Pokok Sena kepada Ketua Pesuruhjaya PAS Kedah, Datuk Ahmad Yahaya dengan majoriti 31,751 undi.

Ketua Setiausaha PH, Datuk Seri Saifuddin Nasution Ismail pula gagal mempertahankan kerusi Parlimen Kulim Bandar Baharu yang disandangnya selepas tewas kepada calon PN Roslan Hashim dengan majoriti 13,061 undi.

Selain itu, PN turut menguasai Parlimen Baling, Kubang Pasu, Alor Setar, Kuala Kedah, Pendang, Jerai, Sik dan Merbok. – BERNAMA


Zahid yakin perjanjian persefahaman kerjasama antara gabungan politik mampu bertahan

KUALA LUMPUR: Timbalan Perdana Menteri, Datuk Seri Dr Ahmad Zahid Hamidi yakin perjanjian persefahaman kerjasama antara gabungan parti politik dalam Kerajaan Perpaduan baru-baru ini mampu bertahan untuk tempoh jangka panjang.

Presiden UMNO dan Pengerusi Barisan Nasional (BN) itu berkata, pihaknya bersetuju dengan perjanjian itu ketika perundingan kerana ia memiliki elemen mempertahan agama Islam, hak keistimewaan Orang Melayu, Bahasa Melayu sebagai bahasa kebangsaan dan kedaulatan Raja-Raja Melayu.

Beliau berkata, ketika rundingan dilakukan dengan Pakatan Harapan (PH), elemen itu menjadi tajuk utama BN yang ingin memastikan bahawa perkara berkenaan tidak boleh dipertikai malah harus dipatuhi.

“Apabila perjanjian itu ditandatangani oleh pelbagai pihak, perkara itu juga tidak pernah dikompromi malah dijadikan sebagai antara asas pertama kepada perjanjian itu bukan sahaja untuk waktu ini tetapi untuk jangka panjang,” katanya dalam program wawancara khas ‘Jawab, Saya Tanya!’ bertajuk Rekonsiliasi Politik: Apa Untung Pada Negara? yang bersiaran secara langsung di laman Facebook dan YouTube terbitan NRChannel TV malam tadi.

Pada 16 Disember lepas, lima gabungan politik utama iaitu PH, BN, Gabungan Parti Sarawak (GPS), Gabungan Rakyat Sabah (GRS) dan Parti Warisan (Warisan) menandatangani perjanjian persefahaman kerjasama di Putrajaya bagi membentuk Kerajaan Perpaduan.

Perjanjian itu ditandatangani oleh Setiausaha Agung PH, Datuk Seri Saifuddin Nasution Ismail; Setiausaha Agung BN, Datuk Seri Zambry Abdul Kadir; Setiausaha Agung GRS, Datuk Masidi Manjun; Setiausaha Agung GPS, Datuk Seri Alexander Nanta Linggi dan Setiausaha Agung Warisan, Datuk Loretto Padua Jr dengan disaksikan oleh semua pengerusi gabungan terbabit.

Zahid juga berkata, berikutan keputusan Pilihan Raya Umum ke-15 lepas, UMNO dan BN adalah lebih baik bersama dengan PH untuk kesinambungan jangka panjang parti dan gabungan politik itu.

“Dipendekkan penjelasan, Majlis Tertinggi (UMNO) telah memutuskan bahawa (jika) dengan PN (Perikatan Nasional), lebih banyak mudaratnya sebab mereka bertanding di kawasan sama kita bertanding iaitu kawasan yang mempunyai kelompok pengundi Melayu.

“Tentunya kita akan berperang di gelanggang yang sama. Kita lihat dari segi analisis politik dan kita lakukan beberapa unjuran bahawa potensi besar untuk kita menang semula kawasan-kawasan yang kita kurang undi dahulu, boleh kita gali semula potensinya,” kata beliau.

Menyentuh kebersamaan dengan PH, Zahid berkata, gabungan parti politik dalam Kerajaan Perpaduan perlu bergerak ke hadapan dan bekerja secara sepasukan selagi mereka bersatu dalam penyatuan pemikiran, hati nurani serta tindakan.

Beliau juga berkata, Perdana Menteri, Datuk Seri Anwar Ibrahim telah bersetuju untuk mencari titik persamaan bagi kesemua manifesto parti dalam Kerajaan Perpaduan supaya kerjasama antara mereka dapat memberi manfaat kepada rakyat.

Katanya, matlamat UMNO dan BN adalah untuk mewujudkan kestabilan politik dan menjamin kesejahteraan rakyat secara keseluruhan dalam jajaran baharu politik nasional.

Zahid juga berkata, beliau akan memberi penjelasan terperinci kepada ahli UMNO berkaitan landskap baharu politik dalam negara menerusi ucapan dasar pada Perhimpunan Agung parti itu yang dijadualkan berlangsung dari 11 hingga 14 Januari depan. – BERNAMA


Kedah kekal pendirian tidak bubar DUN sehingga Mac tahun depan – MB

ALOR SETAR: Kerajaan negeri Kedah yang dipimpin PAS kekal dengan pendirian untuk tidak membubarkan Dewan Undangan Negeri (DUN) pada tahun ini sekiranya kerajaan persekutuan membubarkan Parlimen bagi mengadakan Pilihan Raya Umum ke-15 (PRU15) dalam masa terdekat.

Menteri Besar Kedah, Datuk Seri Muhammad Sanusi Md Nor berkata, beliau telah menyembah maklum perkara itu kepada Sultan Kedah Al Aminul Karim Sultan Sallehuddin Sultan Badlishah pada Selasa lalu.

“Saya telah sembah maklum kepada Tuanku (Sultan Kedah) bahawa kerajaan negeri tidak akan membubarkan DUN pada tahun ini sehingga bulan Mac 2023, selepas daripada itu (Mac tahun depan) bolehlah dipertimbangkan untuk (DUN) dibubarkan.

“Tuanku titah (bahawa) itu kuasa Menteri Besar, (jadi) terpulanglah kepada pertimbangan Menteri Besar. (Jadi) saya selamat dah (sebab) untuk DUN tak gaduh (tiada) pilihan raya sampai tahun depan,” katanya ketika berucap merasmikan penutupan program Jelajah Kedah Sejahtera Daerah Kota Setar di sini hari ini.

Muhammad Sanusi berkata, keputusan kerajaan negeri itu adalah berdasarkan ramalan Jabatan Meteorologi Malaysia yang menjangkakan cuaca buruk dan risiko bencana banjir mulai November ini hingga Mac tahun depan.

Menurutnya, sekiranya pilihan raya diadakan pada tahun ini ia akan menyukarkan orang ramai untuk keluar mengundi serta mungkin menyulitkan pasukan keselamatan seperti polis untuk menguruskan aspek keselamatan akibat banjir dan pada masa sama memantau perjalanan pilihan raya.

PAS sebelum ini membuat ketetapan tidak membubarkan DUN tiga negeri yang diterajuinya (Kedah, Kelantan dan Terengganu) sekiranya Parlimen dibubarkan dalam tempoh terdekat. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Isu bekalan telur ayam, minyak: Salahuddin jumpa pemain industri esok

KUALA LUMPUR: Kementerian Perdagangan Dalam Negeri dan Kos Sara Hidup (KPDNKSH) akan mengadakan perjumpaan khas dengan pemain industri telur ayam dan minyak masak peket esok.

Menterinya Datuk Seri Salahuddin Ayub berkata, perjumpaan itu bertujuan mengenal pasti situasi sebenar dan mendapatkan maklumat terkini berhubung bekalan kedua-dua barangan tersebut.

“Saya akan bertemu dengan pemain industri minyak sawit seperti Felda (Lembaga Kemajuan Tanah Persekutuan) dan Sime Darby serta lain-lain pada petang esok untuk membincangkan tentang isu bekalan ini kerana perkara tersebut penting untuk saya dengar sendiri.

“Perjumpaan dengan pemain industri telur ayam pula mungkin pada hari berikutnya supaya saya dapat data dan perbincangan yang cepat,” katanya selepas membuat tinjauan bekalan dan harga barangan keperluan di NSK Trade City, Kuchai Lama, di sini hari ini.

Dalam pada itu, Salahuddin berkata, hasil daripada perjumpaan tersebut akan meningkatkan hubungan kementerian bersama pemain industri sekali gus menyelesaikan isu yang berbangkit termasuk melihat usaha menurunkan harga barangan tersebut.

“Selama ini pun saya mendengar tentang isu yang menjadi rungutan rakyat dan hari ini saya menyaksikan sendiri, paling tidak ada dua isu besar yang saya mesti hadapi bersama dengan pasukan kementerian iaitu ketidakcukupan bekalan telur dan minyak masak peket,” katanya. – BERNAMA


X akan biayai kos undang-undang jika pengguna dilayan secara tidak adil oleh bos

ELON Musk berkata X, sebelum ini dikenali sebagai Twitter, akan membayar kos undang-undang sesiapa sahaja yang dilayan secara tidak adil oleh majikan mereka untuk aktiviti mereka di platform media sosialnya.

Musk memberitahu pengguna pada Ahad bahawa bantuan kewangan daripada platformnya “tidak ada had”.

Dia meminta pengguna untuk “memaklumi kami” jika mereka mengalami layanan tidak adil kerana menyiarkan atau menyukai sesuatu.

Sebelum ini dikenali sebagai Twitter, platform media sosial itu dijenamakan semula pada bulan lepas.

Musk menggambarkan dirinya sebagai “penyokong mutlak kebebasan bersuara” dan lantang dalam mengkritik dasar platform itu mengenai kawal selia kandungan sebelum pengambilalihannya.

Apabila dia mengumumkan bahawa dia akan mengambil alih Twitter pada April tahun lalu, Musk berkata, “kebebasan bersuara adalah asas kepada demokrasi yang berfungsi, dan Twitter ialah majlis digital di mana perkara-perkara penting untuk masa depan umat manusia dibahaskan”.

Baru-baru ini, firma yang memiliki Twitter mengumumkan bahawa ia menyaman organisasi anti-kebencian yang penyelidikannya mengkritik platform itu.

Pusat Melawan Kebencian Digital (CCDH) melakukan penyelidikan yang menunjukkan kebencian dan maklumat salah “menular seperti api di platform di bawah pemilikan Musk”.

X Corp menuduh CCDH melakukan “perbuatan menyalahi undang-undang” untuk “mendapat akses tidak wajar” kepada datanya.

Author

Taufik Asmady Abdul Aziz

View all posts

View all posts


Aplikasi BBChat jana pendapatan, bukan sekadar ‘chatting’

KUALA LUMPUR: Jana pendapatan tambahan hanya dengan berkongsi rangkaian aplikasi BBChat.

Aplikasi BBChat adalah platform ‘SuperApp’ di mana urus niaga dalam talian, pembayaran bil, tambah nilai Touch N Go, insuran Takaful dan lain-lain boleh dibuat menggunakan aplikasi ini.

Ia dibangunkan oleh institusi usahawan digital, Akademi Bigboys diterajui anak muda berusia 29 tahun, Rizwan Ramalan.

Rizwan berkata, aplikasi BBChat adalah aplikasi berbentuk media sosial tetapi mampu memberi akses kepada semua jenis pembayaran termasuk berbelanja dalam galeri.

“Media sosial lain seperti Whatsapp, Telegram dan WeChat hanya komunikasi dua hala tetapi BBChat kami integrasikannya untuk semua akses temasuk transaksi dalam talian.”

“Aplikasi BBChat kini mula mendapat tempat dalam kalangan pengguna telefon bimbit berikutan, fungsi dan peranannya membentuk integrasi dinamik secara holistik.

“Selepas sebulan diperkenalkan, BBChat menerima 5,000 pengguna.

“Cuma perkenal BBChat menerusi media sosial setelah pengguna baharu mendaftar tanpa sebarang bayaran dan mereka menggunakan platform ini bagi semua urus niaga dan transaksi atas talian, maka anda akan memperoleh pendapatan selagi mana ia digunakan mereka,” katanya kepada MEDIA VARIASI.

Beliau berkata demikian selepas hadir ke Seminar BB Chat by BigBoys di Hotel Pullman di sini.

Seminar telah dijayakan bersama rakan kolaborasi BBC dan sebuah platform perdagangan Aximtrade bersama Cikgu Anas Suhail dari CAG Group untuk kelas pembelajaran teknikal analisa trading pada sesi petang.

Seramai 117 peserta hadir termasuk dari syarikat insuran Great Eastern, Global Ikhwan Sdn Bhd dan Gerakan Ekonomi Rakyat.

Tambah beliau, aplikasi ini mengunakan teknologi AI, Block chain dan automation dalam pembangunan.

“Dari segi sekuriti, BBChat tidak memegang apa-apa data pengguna, tetapi pengguna miliki data sendiri, inilah teknologi Blockchain.

“Ia sangat secure dan privasi, kerana data yang ada di encrypt dijadikan sebagai kod,” katanya- MEDIA VARIASI

Author

Tun Puteh Wanti

View all posts

View all posts


Angka kematian di Gaza meningkat kepada 11,320 orang, termasuk 4,650 kanak-kanak

BANDAR GAZA, Palestin: Angka kematian rakyat Palestin akibat serangan berterusan Israel di Genting Gaza telah meningkat kepada 11,320 orang, kata pejabat media kerajaan pada Selasa.

“Mangsa termasuk 4,650 kanak-kanak dan 3,145 wanita, manakala 29,200 lagi cedera,” kata pejabat itu dalam satu kenyataan.

Menurut kenyataan itu, 3,600 orang lain masih tidak dapat dikesan, termasuk 1,755 kanak-kanak.

“Seramai 198 pegawai perubatan, 22 anggota pertahanan awam dan 51 wartawan turut terbunuh dalam serangan itu,” tambahnya.

“Pencerobohan Israel telah menyebabkan 25 hospital dan 52 pusat penjagaan kesihatan tidak beroperasi, manakala 55 ambulans menjadi sasaran tentera Israel,” kata kenyataan itu.

Pejabat media berkata, 40 pesakit meninggal dunia di dalam Hospital Al-Shifa di Bandar Gaza dalam tempoh lima hari lalu di tengah-tengah kepungan Israel dan kekurangan bahan api.

“Lapan puluh dua orang telah dikebumikan di dalam kubur besar-besaran di dalam kompleks perubatan kerana sikap keras kepala tentera Israel, yang masih mengepung hospital sepenuhnya,” tambahnya.

Israel telah melancarkan serangan udara dan darat tanpa henti ke atas Genting Gaza sejak serangan rentas sempadan oleh Hamas pada 7 Oktober.

Beribu-ribu bangunan, termasuk hospital, masjid dan gereja, telah rosak atau musnah dalam serangan Israel.

Angka kematian Israel, sementara itu, berjumlah 1,200, menurut angka rasmi. – Anadolu

Author

Taufik Asmady Abdul Aziz

View all posts

View all posts


Loke nafi rancangan ganti Ketua Menteri P.Pinang

KUALA LUMPUR: Setiausaha Agung DAP, Anthony Loke tampil menafikan bahawa timbul sebarang rancangan untuk menggantikan Ketua Menteri Pulau Pinang, Chow Kon Yeow ketika ini.

“Tiada isu ketua menteri (Pulau Pinang). Saya tidak tahu ada isu.

“Tiada keputusan untuk menggantikan ketua menteri,” katanya seperti dilapor MalaysiaKini.

Sebelum kempen Pilihan Raya Negeri (PRN) pada Julai, spekulasi bertiup kencang bahawa terdapat usaha dalaman untuk menggantikan Kon Yeow dengan calon lain bagi pemilihan ketua menteri.

Namun, kepimpinan DAP sebulat suara menyokong Kon Yeow untuk kembali memegang jawatan itu.

Dalam satu majlis pada Sabtu lalu, Kon Yeow menggesa segelintir pihak untuk menghentikan gerakan yang berniat untuk menjatuhkan kepimpinannya.

Pengerusi DAP Pulau Pinang itu mendakwa, terdapat pelbagai spekulasi mengenai pergerakan dikenali sebagai “倒曹” (dao cao – jatuhkan Chow) sebelum PRN.

Beliau berkata, ini seterusnya menimbulkan kebimbangan sama ada beliau akan kekal memegang jawatan sebagai ketua menteri.

Namun, katanya, perkara itu dapat diatasi dan berharap mana-mana pihak sama ada di dalam atau di luar parti tidak lagi berusaha untuk menjatuhkannya, sebaliknya melakukan langkah ‘hui cao’ (kembali menyokong Chow).

Author

Fazleen Safina Abd Jamil

View all posts

View all posts


Kos ambil pekerja domestik Indonesia akan dikaji semula – Sivakumar

JAKARTA: Malaysia dan Indonesia akan mengkaji semula kos pengambilan pekerja domestik Indonesia (PDI) dan menetapkan kadar yang lebih munasabah, kata Menteri Sumber Manusia V. Sivakumar.

Beliau berkata, pengurangan kos pengambilan PDI itu akan dibincang dalam Mesyuarat Kumpulan Kerja Bersama Kali Ketiga yang berlangsung selama dua hari di Yogjakarta bermula Rabu.

“Pada masa ini, kita merasakan bahawa yuran (kos) yang terlibat dan ditanggung majikan agak tinggi berbanding negara lain yang menetapkan harga pada tahap minimum. Kita nak lihat sama ada kita boleh mencari jalan penyelesaian dan kalau jumlah itu dapat dikurangkan,” katanya.

Sivakumar berharap kos dapat dikurangkan di bawah RM9,000 berbanding jumlah yang ditetapkan dalam mesyuarat terakhir pada November 2022 sebanyak RM12,000, termasuk kos kuarantin RM3,000.

“Kos sifar memang tak mungkin sebab memang ada kos termasuk di Malaysia tetapi kita perlu lihat apakah mekanisme terbaik untuk mengurangkan kos,” katanya.

Sivakumar berada di sini sempena lawatan kerja sehari susulan kunjungan rasmi Perdana Menteri, Datuk Seri Anwar Ibrahim pada 8 Januari lepas.

Beliau dan Ida Fauziyah turut membincangkan usaha merealisasi pelaksanaan Memorandum Persefahaman Berhubung Pengambilan dan Perlindungan PDI di Malaysia yang dimeterai pada 1 April 2022 serta perlindungan dan kebajikan pekerja Indonesia di Malaysia.

Sivakumar berkata, Mesyuarat Kumpulan Kerja Bersama juga dijangka membincangkan peranan Agensi Pekerjaan Swasta (APS) di kedua-dua negara dalam proses pengambilan dan penempatan PDI serta pendigitalan proses pengambilan PDI melalui Sistem Satu Saluran (OCS).

Beliau berkata, Indonesia merupakan antara negara sumber utama bagi penggajian pekerja asing di Malaysia.

Setakat 22 Januari lepas, terdapat seramai 399,827 warga Indonesia bekerja di Malaysia dalam sektor perkilangan, pembinaan, perladangan, perkhidmatan, pertanian, pembantu rumah asing, perlombongan dan pengkuarian.

Daripada jumlah itu, seramai 63,323 bekerja sebagai pembantu rumah asing (PRA) dan warga Indonesia mewakili jumlah terbesar dalam sektor domestik di Malaysia. – BERNAMA


Usahawan minyak wangi OKU cari OKU minat niaga

KUALA LUMPUR: Aplikasi Tiktok bukan sekadar platform menyampaikan maklumat, hiburan atau perniagaan, tetapi untuk membantu golongan orang kelainan upaya (OKU) mengubah hidup lebih baik.

Pengasas usahawan produk wangian ilham, Bawwu Inspired Perfume, Shakir Zakaria menjadikan aplikasi berkenaan sebagai kelebihan untuk dia menjalankan kempen membangunkan usahawan OKU.

Ini kerana, Shakir, 34, yang juga seorang OKU kaki atau kelumpuhan kedua belah kaki, Spinal Cord Injury akibat kemalangan jalan raya sejak tahun 2007.

Menerusi beberapa hantaran di akaunnya, shakirzakaria6566, dia meminta OKU yang mahu berniaga supaya menghubunginya dengan menekan butang di link bio, bagi mendapatkan penjelasan maklumat terlebih dahulu.

“Saya mencari seramai mungkin OKU untuk mempelawa menjadi (usahawan) produk minyak wangi saya.

“Boleh Whatsapp saya dulu, kita nak tahu specified (kategori) OKU macam mana, sebab apa dia tak boleh pergi jauh,” kata anak jati Pulau Pinang itu.

Hanya tiga syarat OKU yang berminat berniaga dengannya iaitu, OKU fizikal, mempunyai telefon bimbit dan akses internet.

Author

Tun Puteh Wanti

View all posts

View all posts


Mekanik cabul gadis selepas dikejar anjing, dipenjara 5 tahun, 2 sebatan

MUAR: Mahkamah Sesyen di sini, hari ini, menjatuhkan hukuman lima tahun penjara dan dua sebatan terhadap seorang mekanik yang mengaku salah mencabul seorang gadis selepas membantu mangsa yang dikejar anjing, pada 12 Oktober lalu.

Tertuduh, Ly Vandy, 33, mengaku melakukan kesalahan itu sebaik pertuduhan dibacakan di hadapan Hakim Abu Bakar Manat.

Mengikut fakta kes, kejadian berlaku pada jam 9.30 malam ketika mangsa yang berusia 14 tahun berjalan berseorangan sebelum ditegur tertuduh, namun remaja itu tidak mengendahkannya.

Bagaimanapun, mangsa dikejar anjing sebelum berlari meminta pertolongan dan secara kebetulan, tertuduh menyedari kejadian itu lalu menghulurkan bantuan dengan membawa mangsa menaiki motosikal.

Mangsa kemudian dibawa ke rumah tertuduh di sebuah kampung di Batu Pahat sebelum lelaki itu mengambil kesempatan mencabulnya, selain cuba merogol mangsa, namun tidak berjaya.

Mangsa berjaya keluar rumah itu pada jam 4 pagi dan meminta bantuan orang ramai.

Berikutan itu, tertuduh didakwa melakukan kesalahan mengikut Seksyen 14 (a) Akta Kesalahan Seksual Terhadap Kanak-Kanak 2017 yang boleh dihukum mengikut Seksyen 14 akta sama iaitu penjara sehingga 20 tahun dan sebatan, jika sabit kesalahan.

Pendakwaan dilakukan Timbalan Pendakwa Raya Danial Munir, manakala tertuduh tidak diwakili peguam.

Terdahulu, pihak pendakwaan memohon mahkamah mengenakan hukuman setimpal dengan mengambil kira kesalahan dilakukan sangat serius dan faktor kepentingan awam.

“Dalam kes ini, pihak pendakwaan mendapati wajar dikenakan hukuman setimpal, apatah lagi dengan kes seksual membabitkan kanak-kanak semakin meningkat terutama di Johor,” katanya.

Mahkamah kemudian memerintahkan tertuduh dipenjara lima tahun dan dua sebatan dengan hukuman itu dijalankan berkuat kuasa dari tarikh ditahan pada 13 Oktober lalu. – Berita Harian

Author

Media Variasi

View all posts

View all posts


Ibu Hanim ‘turun’ ilmu Petronas kepada 121 usahawan

PETALING JAYA: Lambakan taikun perniagaan dan syarikat perunding berpengaruh mendorong seorang wanita ‘besi’, Datuk Faridah Hanim Haron mahu tampil mencari titik kelainan berkongsi kepakaran ilmu tersendiri yang dimilikinya dengan usahawan.

Ini kerana, pengalaman hampir 20 tahun di syarikat Petronas Leadership Centre sebelum ini mahu diguna pakai sebaiknya di kelas perniagaannya di bawah syarikat dinaungi Annems Leadership Solution Sdn Bhd (ALS).

Presiden ALS yang merupakan syarikat perunding dan latihan pembangunan organisasi serta kepimpinan, itu berkata kepakarannya membantu melonjakkan bidang perniagaan supaya lebih berdaya saing, kekal bertahan dan dermawan.

Katanya, usahawan cuma perlu tahu apa yang diperlukan dan mahukan, selain mencari kumpulan atau circle yang betul.

Pendekatan paling berkesan yang digunakan wanita yang mesra dipanggil Ibu Hanim itu juga adalah komunikasi seperti keluarga antara ibu dan anak-anak.

“Soal sentimen yang mungkin diwujudkan sesetengah tenaga pengajar ini sehingga menyebabkan rasa tidak senang. Bagi saya mereka di luar sana sendiri perlu faham keperluan mengikuti kelas yang disediakan ini. Pastikan usahawan berada dalam ruangan yang betul.

“Kalau nak cari program latihan, kena tahu apa yang dimahukan, kena tanya kawan-kawan dalam circle yang betul.

“Apabila mengikut metodologi Ibu, mereka secara langsung tidak sedar secara perlahan melaksanakan strategi, berubah perlahan ke arah kepimpinan, memberi inspirasi kepada pengikut, ibarat ‘subconcious experience’,” katanya.

Beliau berkata demikian pada sidang media Malam Aspirasi Pejuang – Perjuangan Demi Cinta, bertemakan seni dan budaya Melayu di sebuah hotel terkemuka di sini.

Pada majlis berkenaan, seramai 121 usahawan Bumiputera berjaya mengikuti program Business Sustainability Solution (BSS) anjuran ALS, diraikan selepas melepasi program lima bulan, 16 hari dan sembilan malam.

Penganjuran program kali ke-12 itu melibatkan kumpulan usahawan pada tahap “Growth”, iaitu mereka yang sudah memiliki perusahaan masing-masing dan berhasrat mengukuhkan kedudukan di dalam pasaran.

Pada penganjuran itu, 10 syarikat diberikan penganugerahan khas antaranya Rising Star Award, Promising Brand Award, Industry Leader Award, Business Transformational Award, Highest Growth Award, Adi Sukma Award, Raden Sri Ayu Award, dan Pangeran Utama Award.

Sementara itu, Ibu Hanim turut menjelaskan, perbezaan metodologi antara ‘mentoring’ (inspirasi) dan ‘coaching'(pakar).

“Mungkin orang tak faham mentoring dan coaching, mentoring membantu dalam perniagaan dan meningkatkan jualan, memberi inspirasi kepada orang lain seperti Nelson Mandela.

“Coaching pula memberi ilmu, formula, strategi, yang mentor tak buat. Ia meliputi proses kepakaran, penting untuk menyampaikan ilmu, ada langkah dan cara yang tahu tentang kemahiran,” katanya.

Author

Tun Puteh Wanti

View all posts

View all posts


Tunggu PRN berikutnya untuk ambil alih  pentadbiran Kerajaan Negeri Sabah – Joniston

KOTA KINABALU: Mana-mana pihak yang berhasrat mengambil alih pentadbiran Kerajaan Negeri Sabah perlu menunggu Pilihan Raya Negeri akan datang bagi menentukan sama ada mereka mempunyai sokongan rakyat atau sebaliknya.

Ketua Penerangan Gabungan Rakyat Sabah (GRS), Datuk Joniston Bangkuai berkata, justeru ketika ini, tumpuan seharusnya diberikan kepada langkah mempercepat serta mempergiat usaha membangunkan negeri dan bukan merancang untuk menjatuhkan kerajaan semasa.

Beliau berkata, sebarang langkah tidak wajar yang mampu menyebabkan ketidakstabilan politik di Sabah hendaklah dielakkan dan sebaliknya semua pihak perlu memfokus kepada usaha memperkukuh perpaduan.

“Janganlah kita mengganggu-gugat usaha yang baik dan produktif kerajaan semasa. Amat dikesali terdapat pihak yang dilihat tidak henti-henti cuba menggugat kerajaan pimpinan Ketua Menteri, Datuk Seri Hajiji Noor,” menurut Ahli Dewan Undangan Negeri Kiulu itu dalam kenyataan malam tadi.

Joniston berkata, di bawah kepimpinan Hajiji yang berwibawa, Sabah menyaksikan pertumbuhan ekonomi yang luar biasa termasuk mencatatkan hasil negeri tertinggi sebanyak RM6.6 bilion pada 2022.

“Selain itu, peruntukan tahunan kepada Ahli Dewan Undangan Negeri tahun ini telah dinaikkan kepada RM3 juta dengan RM2.5 juta diperuntuk bagi projek kecil manakala RM500,000 untuk program touch point,” katanya.

Semalam, Setiausaha Agung GRS, Datuk Seri Masidi Manjun berkata, gabungan itu sedia membuktikan keabsahan sokongan kepada Hajiji sebagai Ketua Menteri selepas ada pihak tertentu mendakwa mereka memiliki sokongan lebih separuh daripada ADUN Sabah untuk membentuk kerajaan negeri yang baharu. – BERNAMA


Lelaki ditahan bersama rokok seludup bernilai RM1.24 juta

MUAR: Polis menahan seorang lelaki dan merampas kira-kira 1.2 juta batang rokok putih serta kretek dipercayai diseludup bernilai RM1.24 juta dalam serbuan di sebuah rumah di Jalan Naib Kadir, Bukit Pasir, di sini, tiga hari lepas.

Ketua Polis Daerah Muar, ACP Raiz Mukhliz Azman Aziz berkata, lelaki berumur 54 tahun itu ditahan pada pukul 2.30 petang Jumaat, hasil risikan selama empat minggu oleh pasukan Batalion 5, Pasukan Gerakan Am (PGA) Simpang Renggam bersama Ibu Pejabat Polis Daerah (IPD) Muar.

Beliau berkata, pihaknya menemukan 118 bungkusan besar rokok pelbagai jenama terdiri daripada 4,000 karton selain turut merampas sebuah kereta Proton Wira, dua telefon bimbit dan wang tunai RM1,699 dalam serbuan itu.

“Ketika serbuan, lelaki itu sedang menyusun rokok-rokok berkenaan di rumah yang disewanya dan rokok-rokok itu dipercayai untuk dipasarkan di sekitar daerah sini, ini merupakan rampasan terbesar bagi tahun ini,” katanya pada sidang media di IPD Muar di sini hari ini.

Raiz Mukhliz berkata, lelaki itu direman selama tujuh hari bermula Sabtu bagi membantu siasatan.

Beliau berkata, siasatan awal mendapati lelaki itu tiada pekerjaan tetap, dan mula terlibat dalam aktiviti jualan rokok seludup sejak setahun lepas. – BERNAMA


17 pekerja kilang mual terhidu gas nitrogen

KUALA LUMPUR:  Seramai 17 pekerja kilang pemprosesan makanan sejuk beku di Subang Jaya, Selangor mengalami gejala mual akibat terhidu gas nitrogen yang bocor di premis berkenaan, pagi tadi.

Pengarah Jabatan Bomba dan Penyelamat Selangor, Norazam Khamis berkata, pihaknya menerima panggilan kecemasan kejadian pada 11.33 pagi dan tujuh anggota daripada Balai Bomba dan Penyelamat Subang digegaskan ke lokasi bagi memberi bantuan awal.

Beliau berkata tindakan awal dilakukan dengan menutup injap paip utama saluran gas dan mengarahkan semua pekerja keluar dari lokasi itu.

“Semua pekerja terlibat, yang dianggar berusia 30-an dilaporkan stabil namun dua daripadanya dihantar ke Hospital Sungai Buloh untuk rawatan lanjut,” katanya dalam kenyataan hari ini.

Norazam berkata, setakat ini Pasukan Khas Bahan Kimia Berbahaya (Hazmat) sedang melakukan pemantauan di lokasi kejadian. – BERNAMA


PRU15: Ku Li tewas tipis di Gua Musang

GUA MUSANG: Percubaan Tengku Razaleigh Hamzah mempertahankan kerusi Parlimen Gua Musang untuk kali ke-12, gagal apabila beliau tewas mengejut kepada calon PAS-Bersatu Datuk Mohd Azizi Abu Naim dalam Pilihan Raya Umum ke-15 (PRU15).

Mohd Azizi menang dengan majoriti tipis sebanyak 163 undi apabila memperoleh 21,826 undi manakala Tengku Razaleigh yang mewakili Barisan Nasional (BN), mendapat 21,663 undi.

Keputusan itu telah diumumkan oleh Pegawai Pengurus Pilihan Raya Parlimen Gua Musang Ab Pattah Hasbullah.

Tengku Razaleigh, 85, yang lebih mesra dengan panggilan Ku Li, juga merupakan wakil rakyat paling lama berkhidmat di negara ini iaitu 12 penggal di peringkat Parlimen dan negeri.

Beliau bertanding di Parlimen Ulu Kelantan (kini dikenali sebagai Parlimen Gua Musang) pada 1974.

Pada PRU14, Tengku Razaleigh memenangi kerusi Parlimen Gua Musang dengan majoriti 3,913 undi selepas menewaskan pencabarnya daripada PAS dan PKR. – BERNAMA


Peniaga Puchong menyesal undi PH, disepak macam bola

PUCHONG: Sesal dahulu pendapatan, sesal kemudian tiada guna, pengundi muda pertama kali mengundi, fikirlah ‘masak-masak’ sebelum buang undi pada Pilihan Raya Umum Ke-15 (PRU15), jika tidak mahu kecewa lagi.

Anak muda yang juga peniaga di Taman Puchong Permai, Puchong di sini, Nurul Fatihah Mazlan, meluahkan penyesalan kerana pengundi di Parlimen Puchong memilih parti dan pemimpin ‘hit and run’ pada pilihan raya lalu, sudah menang ghaib pula.

Ibarat disepak seperti bola, Fatihah, 28, yang mengambil alih perniagaan pisang goreng warisan keluarganya, ditolak ke sana ke sini bersama borang rayuan meniaga kepada Majlis Bandaraya Subang Jaya (MBSJ) yang dipayungi Pakatan Harapan (PH).

Dia dan 30 peniaga lain merayu agar tidak dirobohkan tapak niaga di bulatan Puchong Permai mereka, yang tidak mengganggu laluan pun dan diusahakan berpuluh tahun.

Bagaimanapun, ibu kepada tiga anak itu amat kecewa dengan tindakan pihak MBSJ mahu menutup periuk nasi penduduk tempatan khususnya orang Melayu.

“Saya sangat kecewa dengan parti (PH) sebelum ini, janjikan macam-macam pada peniaga PRU14, tetapi bila dah menang, kami disepak macam bola.

“Ke sana, ke sini, merayu kepada majlis untuk berniaga, padahal sebelum ini (kerajaan Barisan Nasional), elok sahaja kami berniaga tanpa gangguan.

“Lagipun, kami memang patuh kepada semua prosedur, setiap tiga bulan memperbaharui lesen niaga, dapatkan suntikan typhoid, tetapi akhirnya, tetap nak roboh, nak tutup periuk nasi kami,” katanya.

Dia ditemui pada sidang media tergempar perobohan 30 gerai peniaga Melayu oleh MBSJ, pada Rabu.

Sidang media disampaikan oleh calon Barisan Nasional (BN) Parlimen Puchong, Datuk Seri Syed Ibrahim Kader ketika mengadakan kunjungan ke lokasi terbabit .

Turut serta dalam program kempen calon, Ketua Wanita UMNO Bahagian Puchong, Hasnah Dain; Pengerusi BN Puchong, B Awtar Singh dan Tok Ketua Jawatankuasa Pembangunan dan Keselamatan Kampung (JPKKP) Persekutuan Batu 12 Puchong, Ismail Awang.

Nurul Fatihah juga menyeru kepada golongan anak muda yang mahu berniaga di Puchong supaya tidak lagi salah memilih parti jika tidak mahu dilayan seperti bola.

“Saya meniaga sebulan di kawasan baru di Dataran Puchong Permai, 10 kilogram pisang tak habis dijual dalam sebulan macam mana saya nak bayar komitmen dan tanggung tiga anak.

“Jadi, saya minta anak muda kita jangan salah pilih parti, sebelum kita dah salah pilih parti, tapi kali ini kita pilih orang Islam dan amanah jadi pemimpin, pilihlah Datuk Seri Haji Syed Ibrahim,” katanya.

Terdahulu, DAP melakukan beberapa perubahan apabila mengumumkan Gobind Singh sebagai calon Parlimen Damansara mewakili PH menggantikan penyandang, Tony Pua, yang tidak bertanding pada PRU15.

Bekas Menteri Tenaga, Teknologi, Sains, Perubahan Iklim dan Alam Sekitar ketika pentadbiran PH, Yeo Bee Yin, turut bertukar daripada Parlimen Bakri ke kerusi Puchong yang disandang Gobind.

Untuk rekod, selain Syed Ibrahim, Parlimen Puchong menyaksikan pertembungan empat penjuru melibatkan penyandang kerusi Parlimen Bakri, Yeo Bee Yin (PH); aktivis kemasyarakatan, Kuan Chee Heng atau dikenali sebagai Uncle Kentang (Bebas); dan Chew Jyh Gang (PN) pada PRU15.

Author

Tun Puteh Wanti

View all posts

View all posts


Madrasah dera ala militan simpan MyKad penghuni

KUALA LUMPUR: Ibu kepada pelajar madrasah yang dakwa didera ala ‘militan’ mendedahkan pengurusan madrasah menyimpan MyKad penghuni-penghuninya.

Madrasah di Shah Alam itu mendakwa mereka pusat pemulihan dan rawatan Islam di mana menempatkan kira-kira 150 penghuni.

Wanita yang dikenali sebagai Ina berkata, perkara itu diketahui ketika anaknya dimasukkan ke premis itu pada April lalu.

“Selepas mengisi borang, pihak pengurusan mendakwa MyKad perlu diserahkan kepada mereka untuk disimpan.

“Alasan madrasah adalah penghuni dalam rawatan tak berupaya menyimpan MyKad mereka.

“Namun pihak polis terkejut ketika misi menyelamatkan anak pada 22 Ogos lalu, MyKad pelajar disimpan madrasah.

“Pegawai polis yang jadi orang tengah di Balai Shah Alam agak terkejut ketika dimaklumkan madrasah simpan MyKad dan minta mereka memulangkannya.”

“Selepas diminta polis, madrasah itu serahkannya selepas tiga hari kemudian,”katanya kepada MEDIA VARIASI.

Wanita itu membuat laporan polis memaklumkan jika berlaku salahguna MyKad dalam tempoh empat bulan MyKad itu disimpan madrasah.

Semalam, MEDIA VARIASI mendedahkan madrasah itu tidak berdaftar dengan mana-mana agensi, hanya mendakwa sendiri sebagai pusat pemulihan dan rawatan.

Ketua Pengarah Agensi Anti Dadah Kebangsaan (AADK), Sutekno Ahmad Belon mengesahkan premis yang mendakwa mereka madrasah terletak di Shah Alam ini bukan di bawah AADK.

Mereka dakwa mereka pusat pemulihan dadah persendirian (PPDP) tetapi tidak berdaftar dan tidak diwartakan di bawah Seksyen 16 Akta Penagih Dadah (Rawatan dan Pemulihan) 1983.

Dalam pada itu, Jabatan Pendaftaran Negera dalam satu kenyataan menjelaskan memegang atau menyimpan kad pengenalan orang lain adalah menjadi satu kesalahan, kecuali bagi pegawai yang diberi kuasa – Peraturan 25, Peraturan-Peraturan Pendaftaran Negara 1990.

Jika disabit kesalahan boleh dipenjara tidak melebihi tiga (3) tahun atau denda tidak melebihi RM20,000 atau kedua-duanya sekali.

Author

Tun Puteh Wanti

View all posts

View all posts


YPM salur lebih RM7 juta pendidikan pelajar luar bandar

KUALA NERANG: Yayasan Pelajaran MARA (YPM) menyalurkan peruntukan lebih RM7 juta bagi melaksanakan program Tanggungjawab Sosial Korporatnya tahun ini.

Menteri Pembangunan Luar Bandar, Datuk Seri Mahdzir Khalid menurut, bantuan itu disalur menerusi 10 program utama YPM.

“KPLB menerusi YPM mengambil inisiatif membantu Keluarga Malaysia di pedalaman dan luar bandar dengan menyediakan pelbagai bantuan pendidikan dan sumbangan dalam meringankan beban yang ditanggung oleh ibu bapa agar anak-anak mereka tidak tercicir daripada arus pendidikan,” katanya.

Beliau berkata demikian ketika berucap pada Majlis Anugerah Cemerlang Sekolah Menengah Kebangsaan (SMK) Kuala Nerang, di sini, hari ini.

Turut hadir, Pengerusi YPM, Datuk Mohd Razman Yaacob dan Ketua Pegawai Eksekutif YPM, Mohd Amran Mohd Ariffin.

Jelas Mahdzir, antara program CSR YPM termasuklah Tuisyen Pintar YPM@KPLB, Skim Anak Angkat, Program Fast Track SPM dan Program Celik Al-Quran.

Turut ada, Program Latihan Kemahiran dan Kerjaya (PLKK), Skim Bantuan Persekolahan, Skim Bantuan Khas Persekolahan, Skim Dana Ehsan Pendidikan, Skim Semarak Ilmu dan Skim Pendidikan Tertiari.

“Pembiayaan pendidikan, bantuan pendidikan, sumbangan zakat serta pinjaman pendidikan adalah antara inisiatif yang telah dilaksanakan oleh agensi-agensi di bawah KPLB dalam usaha mengatasi masalah bagi mendapat pendidikan sempurna,” katanya.

Katanya, tiga program YPM iaitu Skim Bantuan Persekolahan, Skim Bantuan Khas Persekolahan dan Skim Dana Ehsan Pendidikan menerima peruntukan tertinggi iaitu lebih RM2.9 juta.

Program itu memberi manfaat kepada 24,667 orang pelajar daripada kumpulan B40 di seluruh negara.

Mengenai dana bagi YPM menjalankan program CSRnya, Mahdzir berkata, ia disalurkan oleh KPLB melalui Mara selain sumbangan dan tajaan oleh syarikat korporat serta individu.

Justeru beliau menyeru lebih banyak syarikat korporat dan individu dapat menghulurkan sumbangan bagi membolehkan YPM menggerakkan lebih banyak programnya.

Jelas Mahdzir, setiap sumbangan atau tajaan kepada YPM, akan menerima pengecualian cukai daripada kerajaan.

Sementara itu pada majlis yang sama, Mahdzir menyampaikan sumbangan CSR YPM kepada 18 buah sekolah di daerah Padang Terap berjumlah RM95,000.

Turut disampaikan, Anugerah Pelajar Cemerlang SPM 2021 dan Anugerah Penghargaan Agensi-agensi Kerajaan.

Author

Tun Puteh Wanti

View all posts

View all posts


Pelanggan hilang selera makan diganggu sindiket pengemis

BANGI: Pelanggan di kedai makan berasa amat terganggu dengan kehadiran pengemis yang berselindung di sebalik menjual barangan di premis berkenaan.

Kehadiran pengemis berkenaan menjadi punca pelanggan hilang tumpuan selera makan, tidak dapat meluangkan masa terhad di meja makan bersama rakan atau ahli keluarga.

Pelanggan yang mahu dikenali sebagai Muhammad Hariz Ridzwan, 31, berkata, kedai makan seolah premis wajib dikunjungi sindiket berkenaan, kerana dipercayai pelanggan takkan mudah lari dari penjual.

“Mereka akan datang jual minyak wangi, buku yang entah dari mana, barang mainan.

“Ia sebenarnya satu gangguan kepada pelanggan. Menganggu ketenteraman,” katanya ketika ditemui MEDIA VARIASI.

Muhammad Hariz berkata, golongan ini yang juga warga asing dilihat sengaja mengambil kesempatan ke atas sifat pemurah dan baik hati rakyat Malaysia.

“Tak usah cakaplah kalau bab jual sahaja, mereka warga asing bagaimana boleh menjual, di sini pula tu? Tak reti cakap bahasa Melayu.

“Siapa yang sewajarnya membanteras kegiatan dan ambil tindakan terhadap mereka?” katanya yang turut ditemani ibu bapa makan di premis sama.

Sebagai rakyat Malaysia, dia juga tidak mahu sindiket seperti itu mencemar imej negara kerana kebanyakan negara dilawatinya tidak ada yang akan ke kedai makan dan berbuat perangai sedemikian.

MEDIA VARIASI dalam siri pertama Bongkar sebelum ini melaporkan, penulis didatangi sindiket pengemis diwakili dua wanita mengaku warga Myanmar menjual buku yang dibekalkan bosnya ketika sedang makan di sebuah restoran di Bangi.

Berada di restoran sama hampir dua jam bermula jam 3 petang itu, datang pula wanita warga emas dari Thailand ketika menjual keropok yang digorengnya sendiri kepada pelanggan di kedai sama.

Wanita terbabit juga bagaimanapun mendedahkan terdapat sindiket pengemis membabitkan warga asing dipercayai diuruskan oleh warga Bangladesh.

Tidak lama kemudian, datang seorang lagi warga Rohingya berusia 35 tahun dipercayai didalangi sindiket berlakon lumpuh dan kurang upaya menghampiri orang ramai.

Lelaki terbabit itu sebelum itu dilihat keluar dari sebuah kereta, memakai alat penyokong badan, bertongkat dan boleh berdiri tegak.

Bagaimanapun ‘mengganggu’ orang ramai yang sedang menghadap rezeki masing-masing dilihat tidak sopan dan tidak beradab.

Kehadiran sindiket pengemis ketika orang ramai sedang menghadap rezeki masing-masing dilihat sebagai satu gangguan awam yang menimbulkan ketidakselesaan suasana.

Ada yang datang membawa tisu, buku, pen, jam tangan, minyak wangi, makanan ringan, ada yang kurang upaya (OKU) seperti buta ditemani ‘jurupandu’, ada yang tidak membawa apa-apa kecuali sekeping nota mendakwa dirinya OKU dan memohon bantuan.

Author

Tun Puteh Wanti

View all posts

View all posts


Lebih 57 peratus pengguna di Twitter setuju Elon Musk letak jawatan CEO

SAN FRANCISCO: Hasil tinjauan menerusi Twitter mendapati lebih ramai pengguna media sosial itu bersetuju agar Elon Musk meletakkan jawatan sebagai Ketua Pegawai Eksekutif (CEO) syarikat media sosial itu.

Musk melancarkan tinjauan pendapat selama 12 jam di laman akaun Twitter miliknya pada 11.20 malam Ahad (waktu tempatan) berhubung peletakkan jawatannya sebagai Ketua Twitter.

Sebanyak 57.5 peratus daripada 17.5 juta undian menyokong peletakkan jawatannya, manakala 42.5 peratus mengundi agar beliau terus kekal sebagai CEO, lapor Xinhua.

Beliau sebelum ini berjanji akan mematuhi keputusan tinjauan pendapat itu.

Ahad kemudian, menerusi ciapannya yang terkini, beliau berkata, “Tiada siapa mahu bekerja untuk memastikan Twitter terus relevan. Tidak ada pengganti.”

Musk bersikap pesimis tentang prospek CEO baharu, sambil berkata bahawa orang seperti itu “sukakan kesakitan” untuk menjalankan bisnes syarikat yang “kini semakin menuju ke arah muflis.” – BERNAMA


Anwar beri signal jelas badan kehakiman jalankan tugas dengan bebas, profesional

KUALA LUMPUR: Ketua Hakim Negara dan badan kehakiman perlu diberi ruang untuk menjalankan tugas mereka dengan bebas dan profesional berlandaskan fakta dan hukum, kata Perdana Menteri, Datuk Seri Anwar Ibrahim.

Beliau berkata, ini penting bagi memberi signal yang jelas kepada rakyat bahawa terdapat pengasingan kuasa di antara legislatif, eksekutif dan badan kehakiman dalam menjalankan tugas mengikut kapasiti masing-masing.

“Saya rasa tidak harus perdana menteri itu mencalonkan hakim yang senang dengan dia, walaupun ada satu dua yang saya rasa patut teliti semula, tapi saya fikir lebih baiklah saya beri signal yang jelas beri ruang kepada Ketua Hakim Negara dan badan kehakiman untuk menjalankan tugas mereka dengan bebas dan profesional berlandaskan fakta dan hukum, bukan kerana nafsu, kemarahan ataupun puak,” katanya dalam temu bual Naratif Khas Bersama Perdana Menteri di Radio Televisyen Malaysia (RTM) malam tadi.

Beliau berkata, badan kehakiman yang dulunya tidak diragui dan tidak mungkin disangkal, dianggap berkompromi di bawah penguasaan eksekutif, selain pandangan Majlis Peguam Malaysia dan Suruhanjaya Juri Antarabangsa (ICJ) yang menganggap ada kepincangan dan kelemahan dalam badan kehakiman.

“Tapi kita lihat dalam beberapa tahun kebelakangan ini, ada perubahan dan pelantikan badan kehakiman umpamanya, saya belum pernah campur satu pelantikan pun sekali. Saya ikut proses Suruhanjaya Pelantikan Kehakiman (JAC) dan kemudian Ketua Hakim Negara mengemukakan (nama) dan saya terima,” katanya.

Mengenai isu rasuah dan integriti, Anwar berkata, beliau telah memberikan kelonggaran kepada Suruhanjaya Pencegahan Rasuah Malaysia (SPRM) untuk bertindak menyiasat sepenuhnya, bermula dari peringkat atasan.

“Saya beritahu kepada pihak penguatkuasaan harus tegas tidak kira …(sesiapa pun) dan kepada rakan-rakan Jemaah Menteri pun, saya setiap minggu pesan bahawa saya tidak pertahankan andai kata ada kesilapan ataupun bukti tentang amalan memunggah kekayaan negara,” katanya.

Beliau juga berkata berdasarkan kes di negara ini, terdapat  ‘ikan bilis’ dan ‘jerung’ yang telah ditangkap dan dipenjarakan kerana isu terbabit dan percaya ada banyak lagi kes seperti itu berlaku.

“…yang agak memualkan saya ialah kita ada pengalaman di mana ‘orang besar’ pun sudah ditangkap tetapi belum ada pengajaran. Kalau lihat umpamanya fail-fail (isu) tebatan banjir, Menara Kuala Lumpur dan Jana Wibawa, setiap kes itu ada sahaja percubaan pemunggahan kekayaan oleh tokoh-tokoh itu.

“Jadi dalam kesempatan sedia ada, insya-Allah saya akan pastikan ada tindakan supaya dijadikan pengajaran kepada mereka yang lalu dan yang sekarang,” katanya.

Menjawab kritikan sesetengah pihak kononnya pendekatan sedemikian berunsur politik dendam, Anwar berkata, ia hanya dianggap begitu jika ada ‘orang takut disiasat.’

Katanya, beliau tidak pernah masuk campur malah telah memberi arahan yang jelas kepada SPRM bahawa kerajaan pimpinannya tidak mahu bersikap menutup kes atau memilih dalam soal siasatan.

“…tetapi sepertimana yang kita lihat, umpamanya yang berlaku sekarang ialah beberapa langkah untuk terus menyiasat tapi terus ada tuduhan seolah-olah ini balas dendam.

“(Hakikatnya) kalau kita tidak buat apa-apa, mereka kata ini bukan tadbir urus yang baik, mahu menutup kes rasuah yang besar, tapi bila kita ambil tindakan, mereka kata ini politik untuk menekan pihak tertentu,” katanya. – BERNAMA


KPM tidak kompromi pelanggaran terma libatkan syarikat laksana sistem idMe, MOEIS

KUALA LUMPUR: Kementerian Pendidikan (KPM) tidak akan berkompromi dengan sebarang pelanggaran terma dan syarat yang telah ditetapkan kepada syarikat pelaksana Sistem Pengurusan Identiti (idMe) dan Sistem Bersepadu KPM (MOEIS).

Menteri Pendidikan, Fadhlina Sidek berkata, KPM menyedari terdapat gangguan capaian pada kedua-dua sistem itu dan mengesan gangguan mula berlaku pada 19 Januari lepas disebabkan isu teknikal dan penggunaan sistem.

“Isu tersebut telah diselesaikan pada 11 Februari 2023. Prestasi sistem terus dipantau bagi memastikan ia sentiasa beroperasi dengan baik bagi meminimumkan gangguan capaian.

“KPM telah mengenal pasti punca masalah kepada keseluruhan sistem ini dengan mengambil kira pengurusan sistem secara keseluruhan serta kompetensi personel bagi memantapkan lagi pelaksanaan sistem tersebut,” katanya ketika sesi Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan Sim Tze Tzin (PH-Bayan Baru) yang ingin tahu sama ada KPM akan melakukan teknikal audit ke atas idMe dan MOEIS yang sering mengalami gangguan teknikal sehingga menyukarkan tugas guru-guru.

Fadhlina berkata, KPM akan bekerjasama dengan Unit Pemodenan Tadbiran dan Perancangan Pengurusan (MAMPU) bagi pelaksanaan audit teknikal dalam sistem itu.

“Hasil audit ini bagi menambah baik sistem sedia ada, serta perancangan sistem KPM yang akan datang. Kita jangkakan audit ini akan dilaksanakan pada suku kedua 2023,” katanya.

Dalam pada itu, beliau berkata sehingga hari ini, secara keseluruhan 89 peratus sekolah di seluruh negara telah selesai memasukkan data dalam Sistem Pengurusan Pentaksiran Bersepadu (SPPB) di bawah MOEIS melalui idMe manakala bakinya mempunyai pilihan untuk memasukkan data sama ada melalui SPPB atau secara luar talian.

Menurutnya tiga negeri menggunakan SPPB 100 peratus iaitu Kelantan, Sarawak dan Labuan manakala Perlis mencapai 99 peratus pengisian ke dalam sistem berkenaan.

Fadhlina berkata Pentaksiran Bilik Darjah (PBD) secara dalam talian melibatkan beberapa modul yang dibangunkan secara berasingan iaitu idMe, MOEIS Modul Institusi, MOEIS Modul Murid dan SPPB.

Katanya, MOEIS dibangunkan secara dalaman manakala idMe dan SPPB dibangunkan secara penyumberluaran kepada dua syarikat berbeza. – BERNAMA


Konvensyen Nasional Kerajaan Perpaduan bukti kerajaan stabil dan kuat – Anwar

KUALA LUMPUR: Konvensyen Nasional Kerajaan Perpaduan 2023 hari ini memberi isyarat jelas bahawa Kerajaan Perpaduan yang dibentuk hasil sokongan 19 parti politik selepas Pilihan Raya Umum ke-15 (PRU15) adalah stabil.

Berucap buat julung kali di Dewan Merdeka, Pusat Dagangan Dunia Kuala Lumpur di sini selepas 25 tahun lalu, Perdana Menteri, Datuk Seri Anwar Ibrahim menegaskan bahawa isyarat kestabilan itu bukan sahaja kepada rakyat, malah kepada dunia.

“Kerajaan ini bukan sahaja stabil, tapi akan kekal sehingga PRU akan datang,” katanya dalam Amanat Perdana sempena Konvensyen Nasional Kerajaan Perpaduan 2023 di sini hari ini yang dihadiri lebih 3,500 perwakilan.

Anwar yang juga Pengerusi Sekretariat Kerajaan Perpaduan berkata kejayaan penganjuran konvensyen hari ini juga sekali gus menidakkan “cakap-cakap” bahawa Kerajaan Perpaduan yang dipimpinnya sejak enam bulan lalu tidak dapat bertahan.

“Kerajaan Perpaduan kuat, yang mengigau masih mengigau. Kerajaan Perpaduan kuat untuk melaksanakan janji kepada rakyat,” katanya.


Cabaran sukar untuk Pakatan Harapan, Amanah pada PRU15

SEREMBAN: Parti Amanah dan gabungan Pakatan Harapan (PH) bakal berdepan cabaran amat sukar pada Pilihan Raya Umum ke-15 (PRU15) disebabkan pelbagai masalah dalaman, kata presiden Amanah Mohamad Sabu.

“Masih ada riak-riak dan gejala-gejala yang amat tidak saya senangi. Ketika berdepan PRU15 ini nanti, saya mahu ahli-ahli bersaing secara terbuka dan sihat, dalam rangka ‘Fastabiqul Khairat’ – atau “Perlumbaan Yang Baik”.

“Tidak wajar ia menjejas kelancaran dan kemajuan parti dan organisasi terutama dalam persiapan pilihan raya nanti,” katanya semasa merasmikan Konvensyen Amanah Nasional 2022 dengan tema Amanah Untuk Malaysia di sini hari ini.

Pada sidang media selepas itu Mohamad yang juga Ahli Parlimen Kota Raja itu berkata rundingan agihan kerusi antara parti PH bagi menghadapi Pilihan Raya Umum ke-15 (PRU15) dijangka akan diselesaikan hujung bulan ini.

Semalam, Naib Pengerusi PH Datuk Seri Salahuddin Ayub berkata kira-kira 70 peratus daripada 52 kerusi yang ditandingi Bersatu pada PRU14 telah selesai dirunding antara parti gabungan PH.

Konvensyen Amanah 2022 yang akan berakhir esok dihadiri oleh lebih 800 perwakilan seluruh negara. – BERNAMA


Ahmad Syihan layak jadi nombor satu – Azmin Azram

Ia susulan persembahan cemerlang ditampilkan pemain Negeri Sembilan FC (NSFC) itu ketika menentang Thailand dan Tajikistan pada kejohanan Piala Raja Thailand di Chiang Mai baru-baru ini, untuk membantu skuad Harimau Malaya muncul naib juara.

Bekas jurulatih penjaga gol skuad kebangsaan, Azmin Azram Abdul Aziz berkata pemain berusia 26 itu telah membalas kepercayaan yang diberikan Ketua Jurulatih Kim Pan Gon apabila mengawal gawang dengan amat baik sekali gus membuktikan kemampuan dimiliki.

“Bagi saya ia satu persembahan yang baik, tiada masalah sikit pun terutama ketika lawan Thailand. Kalau kita tengok empat ‘point-blank save’ yang dia buat, itu peranan sebenar penjaga gol… di saat diperlukan dia cemerlang menyelamatkan keadaan.

“Saya harap dia dapat meneruskan prestasi ini untuk jangka masa panjang… memang buat masa ini dia adalah pilihan sesuai dan terbaik untuk pasukan kebangsaan,” katanya yang juga bekas penjaga gol utama negara ketika dihubungi Bernama di sini.

Pada masa sama, Azmin Azram berkata beliau bukan mahu menidakkan kemampuan penjaga gol berpengalaman Johor Darul Ta’zim (JDT) Mohd Farizal Marlias yang lebih kerap menjadi pilihan di gawang negara sebelum ini.

Katanya dari segi pengalaman aksi antarabangsa Mohd Farizal sememangnya berpengalaman luas, namun dari aspek ketangkasan dan prestasi semasa Ahmad Syihan dilihat mengatasi mana-mana penjaga gol dalam negara.

“Saya tak kata Farizal (Mohd Farizal) tidak beraksi dengan baik, faktor pemilihan Syihan (Ahmad Syihan) mungkin disebabkan yang pertama dia muda, kedua dia dah capai kematangan dalam permainan dan ketiga dari segi saiz fizikal.

“Tapi dia (Ahmad Syihan) perlu ingat dia ada pesaing yang menanti untuk diberi peluang seperti Muhammad Rahadiazli Rahalim (Terengganu FC) dan Kalamullah Al-Hafiz Mat Rowi (PJ City FC), yang  dari segi fizikal semua hampir sama cuma berbeza minit permainan antarabangsa,” katanya.

Dalam pada itu, Azmin Azram berkata Ahmad Syihan perlu terus bekerja keras dan melakukan banyak pengorbanan antaranya dari segi pemakanan, waktu tidur serta aspek pemulihan jika mahu kekal relevan untuk tempoh yang panjang.

“Dia juga perlukan masa berkualiti dengan keluarga kerana itu akan memberi elemen positif dalam kehidupan yang akan beri manfaat kepada kariernya,” katanya.

Dalam dua aksi di Chiang Mai, Ahmad Syihan berada dalam kesebelasan utama pasukan negara sekali gus meraih penampilan ketiganya di pentas antarabangsa selepas menjadi pilihan utama dalam kejayaan 4-1 menewaskan Bangladesh pada saingan kelayakan Piala Asia 2023 di sini, Jun lepas. – BERNAMA


PRU15: KIMMA anggap peluang bertanding penghargaan atas kesetiaan

KUALA LUMPUR: Presiden parti Kongres India Muslim Malaysia (KIMMA), Datuk Seri Syed Ibrahim Kader menyifatkan pencalonan dirinya di Parlimen Puchong mewakili Friends Of Barisan Nasional (BN) sebagai penghargaan atas kesetiaan parti itu bersama BN selama 46 tahun.

Beliau berkata ketika 10 parti Friends Of BN meninggalkan BN apabila gabungan itu tewas pada Pilihan Raya Umum ke-14 (PRU14), KIMMA dan tiga parti lain iaitu Makkal Sakti, Parti Barisan Kemajuan India SeMalaysia (IPF) dan Parti Cinta Malaysia (PCM) tetap setia bersama BN.

“Tidak sedikit pun kami mendesak untuk mendapat kerusi untuk bertanding setiap kali pilihan raya, tetapi kami hanya mahu setia berkhidmat untuk rakyat bersama BN, saya fikir sebab itu pengerusi BN memberi kerusi kepada kami pada pilihan raya kali ini, ini satu penghargaan untuk KIMMA,” katanya kepada Bernama di sini hari ini.

Selain Syed Ibrahim, semalam Pengerusi BN yang juga Presiden UMNO Datuk Seri Dr Ahmad Zahid Hamidi turut mengumumkan Presiden Makkal Sakti Datuk R. S. Thanenthiran sebagai calon Parlimen Nibong Tebal.

T. Loganathan dari parti IPF diumumkan sebagai calon Parlimen Jelutong dan Razalif Mohamad Zain dari PCM akan bertanding di kerusi Bukit Bendera.

Ini merupakan julung kali parti-parti Friends Of BN diberi peluang untuk bertanding dalam pilihan raya umum.

Sebelum ini Ahmad Zahid menyatakan komitmen bahawa Friends of BN akan diberi peluang untuk dicalonkan pada PRU15. – BERNAMA


‘Superman Hew’ ditahan polis Pahang

CYBERJAYA: Polis Pahang menahan bekas ahli DAP, Hew Kuan Yau bagi membantu siasatan berhubung ucapannya yang berbaur perkauman dalam ceramah Pakatan Harapan (PH) pada musim kempen Pilihan Raya Umum ke-15 (PRU15), baru-baru ini.

Ketua Polis Pahang, Datuk Seri Ramli Mohamed Yoosuf, berkata, Kuan Yau, 53, ditahan sepasukan anggota Jabatan Siasatan Jenayah (JSJ) Polis Kontinjen Pahang di kediamannya di Puchong Jaya, Selangor dengan bantuan pasukan JSJ Bukit Aman, pada Rabu.

“Pada 17 November lalu, polis Pahang menjalankan siasatan penularan video ceramah sebuah parti politik di Raub Perdana, Raub, Pahang.

“Pada ceramah itu, seorang penceramah bernama Hew Kuan Yau atau lebih dikenali sebagai ‘Superman Hew’ berucap dalam bahasa Kantonis yang didapati mempunyai unsur-unsur yang boleh menggugat ketenteraman awam.

“Sebahagian daripada rakaman video ceramah berkenaan kemudian ditularkan di media massa serta media sosial dan mendapat reaksi yang negatif dari kalangan masyarakat,” katanya dalam satu kenyataan.

Menurutnya, Kuan Yau kini ditahan di Ibu Pejabat Polis Daerah (IPD) Dang Wangi dan permohonan reman ke atasnya akan dibuat mengikut Seksyen 117 Kanun Prosedur Jenayah bagi pihak polis mendapatkan keterangan lanjut.

“Siasatan dijalankan mengikut Seksyen 4A Akta Kesalahan Pilihanraya 1954 iaitu kesalahan mengembangkan perasaan jahat atau permusuhan dan Seksyen 505(b) Kanun Keseksaan iaitu kesalahan mengeluarkan kenyataan yang mendatangkan khianat awam.

“Siasatan turut dijalankan mengikut Seksyen 233 Akta Komunikasi dan Multimedia 1998 iaitu kesalahan kerana penggunaan tidak wajar kemudahan rangkaian telekomunikasi,” katanya.

Malahan, Kuan Yau turut disiasat mengikut seksyen yang sama bagi ucapannya di dalam satu program ceramah politik di Taman Pandan Mawar, Melaka pada 18 November lalu.

Terdahulu, tular video ucapan Kuan Yau di media sosial memaparkan dia mengeluarkan kata-kata kesat serta berbaur perkauman ketika berucap pada ceramah PRU15.

Author

Diyana Rahip

View all posts

View all posts


Gabungan NGO perjuangkan hak peniaga kecil tertindas menerusi GTA

BANTING: Gerakan badan bukan kerajaan (NGO) iaitu Pertubuhan Ikatan Usahawan Kecil dan Sederhana Malaysia (IKHLAS) menerusi Gerakan Tanah Air (GTA) bertegas akan memperjuangkan hak peniaga-peniaga kecil di Malaysia yang tertindas.

Presiden IKHLAS, Datuk Mohd Ridzuan Abdullah berkata, pihaknya akan membawa isu besar melibatkan peniaga-peniaga kecil ini dan meletakkannya di bawah manifesto GTA.

Menurutnya, beliau melihat kebanyakan peniaga ini ditindas oleh pihak penjawat awam seperti pihak berkuasa tempatan (PBT).

“Kita lihat apabila satu kawasan bandar ini, contohnya bandar kecil, apabila peniaga pasar malam mula teroka, peniaga-peniaga kecil dan penjaja mula berniaga dan sebagainya.

“Apabila nak berlakunya pembangunan, kontraktor-kontraktor besar ini bersubahat dengan PBT atau pun orang politik tertentu, akhirnya peniaga-peniaga dihalau begitu sahaja,” katanya dalam sidang media di Hotel Garden, Banting pada Ahad.

Untuk rekod, IKHLAS sah menyertai GTA pada September lalu dan bergerak sebagai NGO yang dikenali sebagai kumpulan penggerak GTA.

Tambah Mohd Ridzuan, pihaknya akan mengesyorkan kepada GTA supaya mewujudkan satu manifesto khususnya untuk memperjuangkan nasib 1.6 juta peniaga-peniaga kecil di seluruh Malaysia.

“Kita nak mewujudkan satu akta suruhanjaya penjawat awam, di mana hari ini kita lihat, apabila penjawat awam itu buat silap atau pun salah guna kuasa, mereka akan dipindahkan ke dalam negeri itu sahaja.

“Kita nak wujudkan akta baharu ini apabila GTA tubuh kerajaan baharu, kita akan laksanakannya supaya mana-mana penjawat awam ini kalau buat salah guna kuasa, kita tukarkan pergi ke Sabah, Sarawak.

“Kita nak wujudkan perkara ini supaya penjawat awam ini tidak akan rasa dia berkuasa sangat dan dia boleh buat apa-apa pun,” katanya lagi.

Author

Faridah Amiratul

View all posts

View all posts


12 tahun bina teknologi tisu badan, Dr Idzu terima anugerah MTDC

KUALA LUMPUR: Penyanyi kumpulan nasyid Saujana juga ahli perniagaan Dr Idzu Baharin, 42, menerima pengiktirafan daripada agensi kerajaan, Malaysian Technology Development Corporation (MTDC) iaitu MTDC Symbiosis Company Award, baru-baru ini.

Idzu berkata, anugerah diterima berdasarkan pencapaian membangunkan teknologi penyelidikan perubatan menerusi empayar perniagaan dibina, Cell Tissue Technology Sdn Bhd sejak 12 tahun lalu.

“Saya bermula dengan dua kakitangan ketika memulakan teknologi ini. Jadi, untuk berada pada tahap hari ini saya tetap bermula dari bawah.

“Ketika itu, di pejabat hanya ada satu bilik dan meja saja. Kami berkongsi pejabat di Universiti Kebangsaan Malaysia (UKM) sebab anak syarikat universiti berkenaan.

“Saya memang sangat baru dan masih lagi berusia dalam lingkungan 20-an. Saya dilantik oleh UKM untuk menjadi Ketua Pegawai Eksekutif (CEO) kepada syarikat saya sekarang ini.

“Nak dijadikan cerita, ketika itu juga saya terpaksa memakai cermin mata supaya nampak lebih tua disebabkan ada yang menganggap saya sebagai pelajar praktikal atas faktor usia masih muda.

“Jadi, saya perlu memperlihatkan imej seperti itu supaya orang ramai lebih yakin dan boleh terima saya dengan jawatan CEO.

“Tapi hendak buat macam mana sebab saya diberi kepercayaan oleh UKM dan MTDC sebagai agensi kerajaan pada 2010.

“Saya redah saja dan alhamdulillah syarikat kami berjaya berkembang sampailah diberi penganugerahan oleh MTDC, baru-baru ini,” katanya.

Menurutnya, perjalanan dilalui bukan mudah apatah lagi dia memulakan kerjaya sebagai doktor perubatan.

Apa yang lebih membanggakan, Dr Idzu sudah memiliki wisma dan makmal bertaraf Good Manufacturing Practice (GMP) sendiri yang disahkan oleh Kementerian Kesihatan Malaysia (KKM).

“Saya daripada bidang perubatan hendak terjun bidang penyelidikan perubatan pun tak mudah dan sesuatu yang baharu bagi saya.

“Banyak juga cabaran dan perspektif baharu yang saya perlu belajar. Tetapi saya positif dan percaya bahawa ia adalah proses yang perlu dilalui untuk terus berkembang supaya dapat memberi manfaat kepada orang ramai.

“Berkat kesabaran, kami sudah ada wisma, makmal bertaraf GMP yang boleh menghasilkan produk berteknologi tinggi untuk kegunaan pesakit.

“Selain itu, kami ada bio-bank, klinik, pusat kecantikan dan penyelidikan dalam bidang kejuruteraan tisu yang akan menjadi pusat tarikan dalam lima ke 10 tahun lagi.

“Ia bertujuan supaya Malaysia dapat menjadi hub kejuruteraan tisu dan perubatan regenerative,” katanya.

Dalam masa sama, syarikatnya juga baharu dinobatkan Millionaire Circle oleh Richworks bersama syarikat Bumiputera yang mencapai jualan puluhan dan ratusan juta.

“Saya sudah 12 tahun mengemudi dan berada dalam bidang kejuruteraan tisu ini.

“Syarikat kami adalah yang pertama membuat bisnes sebegini dan diiktiraf Malaysia Book of Records (MBOR).

“Harapan saya selepas ini adalah untuk meneruskan misi membantu orang untuk lebih kekal sihat dan kelihatan lebih muda termasuk memastikan kesihatan mereka sewaktu masih muda.

“Selain itu, saya harap orang yang dibantu dalam bebas penyakit, hidup lebih lama dan memenuhi hasrat mereka.

“Saya juga akan muncul dengan konsert bertemu peminat dan insya-Allah, dapat lebih mendekatkan diri dengan peminat sekali gus mengintai peluang untuk membantu mereka.

“Dengan penganjuran konsert ini saya harap orang ramai lebih sedar mengenai apa yang saya lakukan,” katanya.

Author

Tun Puteh Wanti

View all posts

View all posts


Dunia gerun kehebatan pemanah Melayu

KUALA LUMPUR: Ramai yang tidak tahu bahawa dunia kini amat mengagumi pemanah tradisional dari Malaysia yang memiliki kehandalan luar biasa dalam sukan ini.

Rasa kagum itu hadir apabila melihat penyertaan pemanah Melayu di pentas antarabangsa memecah rekod dimonopoli Hungary yang sekian lama mengungguli kejohanan HDH-IAA World Historical Traditional Archery, itu sejak dua dekad lalu.

Lebih manis lagi, ada pertandingan itu dianjurkan di Turkiye, Hungary, Macau, Thailand, pemanah Melayu lengkap bertanjak mahupun peserta wanita tidak pulang dengan tangan kosong tetapi pasti bersama gangsa, perak ataupun emas kerana diketahui datang untuk menang.

Kekuatan mereka hanya bersandarkan mata hati, bersama akal dan jasad menjadikan pemanah lebih yakin dan tenang memegang busur dan melepaskan anak panah tepat pada sasaran.

Malangnya, meskipun berjaya menempa nama di mata dunia sejak lapan tahun lalu, tetapi pasukan di bawah Pemanah Tradisional Malaysia (TAAM) ini seperti dianaktirikan di mata kerajaan tanpa tahu punca.

Membawa pulang pelbagai pingat dan plak berprestij dunia seolah-olah tidak mampu ‘menambat’ perhatian kerajaan untuk diiktiraf di bawah Majlis Sukan Negara (MSN) serta Kementerian Belia dan Sukan (KBS).

Pengasas Pusat Latihan Memanah Berkuda Percuma, Darul Jariyah, Jalijah Awang Kenit, berkata, sukan memanah tradisional sudah bertapak lama dalam negara, tetapi anehnya kurang diberi perhatian oleh pihak berkaitan berbanding di luar negara.

Katanya, pemanah yang berjaya selama ini bertungkus lumus mencari dana sendiri melalui perniagaan sendiri, yang sudi menghulurkan bantuan, selain membantu satu sama lain malah ada yang sanggup menggadaikan barang peribadi.

“Mereka bukan setakat juara kampung tetapi hebat di mata dunia, ada pelapis baharu tempatan pun boleh mengalahkan juara dunia.

“Cuma… kalau ada agensi korporat yang nampak kami (TAAM), bantulah kami dari segi tajaan kewangan dan sukan memanah tradisional kita.

“Apa sahaja agensi yang sudi beri tajaan, boleh menaikkan lagi semangat mereka, mengadakan pertandingan lebih kerap, dan melahirkan pelapis lebih hebat,” katanya.

Beliau berkata demikian pada sidang media penganjuran Pertandingan Cabaran Bukit Uhud bagi merebut Piala PPIM di Pusat Pertubuhan Kebajikan Darul Jariyah, Bukit Beruntung, yang dijadualkan pada 28 Januari ini.

Turut hadir, Ketua Aktivis Persatuan Pengguna Islam Malaysia (PPIM), Datuk Nadzim Johan; wakil Angkatan Pertahanan Awam (APM) Wilayah Persekutuan, Mejar Bersekutu (PA) Zamri Mohd Zaman Khan serta barisan pemanah tradisional TAAM.

Jalijah turut mendedahkan beberapa senarai pemanah tradisional yang pernah bergelar juara dunia dan meningkat naik di peringkat antarabangsa dan tempatan.

Mohd Saharuddin Hassan, pemegang Juara HDH-IAA World Historical Archery Championship 2022, kelompok pemanah tradisional lapan terbaik dunia, pemegang pingat perak World Nomad Games di Iznik, Bursa di Turkiye.

Muhammad Mustaqqim Rosman, pemegang pingat emas Kejohanan Pemilihan ke Islamic Solidarity Game di Konya, Turkiye; pingat emas di Festival Pemanah Dannok Thailand 2023, dan pingat gangsa di Pateh Laga 2, Malang Indonesia 2022.

Muhammad Zarul Shafiq Zahar, pemegang pingat gangsa Festival Pemanah Dannok Thailand 2023, pingat emas Festival Memanah Tradisional Sepang 2022, dan emas Liga Memanah Selangor 2022.

Said Hawa Mohd Salleh, pemegang pingat perak di Macau 2018, pingat perak berkumpulan World Nomad Games Iznik, Bursa di Turkiye 2022, pingat emas Liga Memanah Tradisional Kebangsaan 2022, pingat emas jemputan Bintulu.

Ahmad Zulqarnain Murad, pemegang emas berkumpulan International Traditional Archery Festival 2018, emas berkumpulan ke Islamic Solidarity Game di Konya, Turkiye; perak di Dannok Archery Festival 2023.

Author

Tun Puteh Wanti

View all posts

View all posts


Google lancar AI baharu untuk bersaing dengan ChatGPT

WASHINGTON: Google akan mengembangkan kehadirannya dalam dunia kecerdasan buatan (AI) menerusi teknologi AI perbualan baharu, Bard.

Versi chatbot baharu akan diuji oleh kumpulan pengguna terpilih sebelum ditawarkan secara meluas, menurut United Press International (UPI).

Pengumuman itu dibuat lebih dua bulan selepas pelancaran program AI popular ChatGPT oleh OpenAI.

“Bard berusaha untuk menggabungkan pengetahuan luas dunia dengan model-model berkuasa, kecerdasan dan kreativiti bahasa kami.

“Ia menggunakan maklumat daripada web untuk memberikan respons yang baharu dan berkualiti tinggi,” kata Google.

Perkhidmatan ini akan dikuasakan oleh Model Bahasa Google untuk Aplikasi Dialog, model bahasa yang dilancarkan pada 2021.

ChatGPT mencetuskan kebimbangan dalam industri, membangkitan persoalan mengenai etika, malah pada satu tahap menyebabkan rasa takut terhadap keselamatan pekerjaan.

Menurut laporan UPI, para pendidik khususnya bimbang pelajar akan menggunakan chatbot untuk menyelesaikan kerja kelas manakala  universiti mempertimbangkan kaedah untuk memastikan integriti institusi masing-masing.

ChatGPT baru-baru ini merupakan antara dua program AI untuk lulus Peperiksaan Pelesenan Perubatan Amerika Syarikat, menurut kajian yang diterbitkan oleh medRxiv.

Google menyifatkan Bard sebagai alat yang mengupayakan enjin carian popularnya, membantu pengguna mencari jawapan dan penjelasan dalam format soalan dan respons. Ia akan memproses maklumat yang kompleks untuk memudahkan sesiapa sahaja untuk memahaminya.

sebagai contoh, Bard berupaya menjelaskan penemuan yang dibuat oleh Teleskop Angkasa James Webb NASA kepada seorang kanak-kanak berusia 9 tahun.

Apabila Bard dilancarkan, ia akan dimuatkan pada bar carian Google. Catatan blog daripada Google menggambarkan Bard menjawab soalan di bahagian atas hasil carian.

ChatGPT antara perkhidmatan paling popular di Internet selepas dilancarkan pada 30 November. Wall Street Journal melaporkan nilai OpenAI melonjak melebihi $20 bilion. – BERNAMA


Tiga pengunjung cedera dihempap pokok tumbang di Zoo Melaka

MELAKA: Tiga pengunjung Zoo Melaka cedera selepas dihempap pokok tumbang ketika berkunjung ke lokasi pelancongan tersebut semalam.

Dalam kejadian pada kira-kira 2.40 petang itu, seorang lelaki berusia 43 tahun patah kaki kanan, manakala seorang wanita dan anak lelakinya masing-masing berusia 40 dan enam tahun mengalami cedera ringan.

Ketua Polis Daerah Melaka Tengah, ACP Christopher Patit berkata, kejadian itu berlaku ketika ketiga-tiga mangsa berada di kawasan kandang harimau.

“Mereka sebelum itu menaiki kenderaan disediakan pihak zoo pada  2.05 petang dan sebaik tiba di kawasan kejadian tiba-tiba sebatang pokok tumbang,” katanya ketika dihubungi di sini hari ini.

Menurutnya kesemua mangsa telah dibawa ke Hospital Melaka untuk rawatan lanjut manakala pihak Zoo Melaka dan agensi berkaitan mengambil langkah pantas membersihkan kawasan berkenaan. – BERNAMA


Pasca-PRN: Anwar perlu pertimbang Tok Mat ganti Ahmad Zahid – Penganalisis

KUALA LUMPUR: Perdana Menteri, Datuk Seri Anwar Ibrahim perlu mempertimbangkan cadangan agar Datuk Seri Mohamad Hasan menggantikan Datuk Seri Ahmad Zahid Hamidi untuk menerajui UMNO dan memangku tugas Presiden UMNO sehingga Pilihan Raya Umum Ke- 16 (PRU16).

Langkah tersebut, menurut penganalisis politik, Mohammad Tawfik Yaakub adalah bagi memastikan kestabilan kerajaan sehingga PRU akan datang.

Selain itu, beliau berpandangan Mohamad yang juga dikenali sebagai Tok Mat perlu menggantikan Ahmad Zahid sebagai Timbalan Perdana Menteri.

“Namun, saya melihat Ahmad Zahid tidak semudahnya akan berundur walaupun ada desakan daripada pelbagai pihak.

“Ia melainkan Ahmad Zahid dan Tok Mat sepakat bersama untuk berundur bagi memberi ruang pemulihan kepada UMNO sepenuhnya,” katanya dalam satu kenyataan hari ini.

Mengambil contoh ketika Tok Mat mengetuai Pilihan Raya Kecil (PRK) Cameron Highlands dan Tanjung Piai, Mohammad Tawfik menambah pencapaian UMNO-Barisan Nasional (BN) sangat cemerlang sehingga kedua-dua kawasan tersebut dimenangi BN.

Ujar beliau lagi, jika Ahmad Zahid yang juga Ahli Parlimen Bagan Datuk masih kekal sebagai Presiden, Pakatan Harapan (PH) akan turut menerima tempias daripada kesan yang dialami oleh UMNO-BN.

“Apatah lagi negara akan berhadapan dengan PRK Pulai, Simpang Jeram, dan negeri Sabah selepas ini.

“Justeru ‘pendarahan politik’ yang sedang dialami oleh UMNO perlu dihentikan segera kerana bukan sahaja boleh melemahkan UMNO-BN tetapi akan mewujudkan beban kepada PH,” katanya.

Dalam masa sama, pensyarah Kanan di Fakulti Ekonomi dan Pentadbiran Universiti Malaya (UM) itu berkata rakyat sedar apa yang berlaku kepada UMNO-BN ketika ini, terutamanya selepas dua kali parti itu berhadapan dengan detik sukar.

Dalam PRN enam negeri pada 12 Ogos lalu, BN hanya menang 19 daripada 108 kerusi yang ditandingi mereka.

Susulan prestasi buruk itu, beberapa pihak termasuk bekas pemimpin UMNO dan ahli Majlis Kerja Tertinggi (MKT) UMNO mahu parti Melayu itu mengambil langkah untuk menyelamatkan parti termasuk wujud desakan agar Ahmad Zahid mengundurkan diri daripada jawatan Presiden.

Desakan untuk Ahmad Zahid melepaskan jawatan bergema sejak BN kalah teruk pada PRU15.

Begitupun, pada Perhimpunan Agung UMNO (PAU) awal tahun ini memutuskan Ahmad Zahid dan Mohamad kekal sebagai Presiden dan Timbalan Presiden UMNO setelah perwakilan meluluskan usul kedua-dua jawatan itu tidak dipertandingkan dalam pemilihan parti itu akan datang. – Awani

Author

Media Variasi

View all posts

View all posts


Kenyataan Puad tidak wajar, bukan pendirian parti – Pemimpin UMNO

Mohd Puad, yang juga Speaker DUN Johor,  menerusi satu hantaran di Facebook, pada Rabu, berkata  ‘poster boy’ tidak lagi relevan  dan boleh menjadi bola tanggung, ‘punching bag’ atau senjata makan tuan.

Mohd Puad mengeluarkan kenyataan itu  susulan keputusan Mahkamah Persekutuan semalam yang mengekalkan sabitan dan hukuman penjara 12 tahun serta denda RM210 juta ke atas bekas Perdana Menteri itu kerana didapati bersalah atas pertuduhan menyeleweng dana SRC International Sdn Bhd berjumlah RM42 juta.

Di SELANGOR, Ketua UMNO Bahagian Sabak Bernam, Datuk Dr Abd Rahman Bakri, berkata sebarang kenyataan yang dikeluarkan oleh mana-mana individu  seharusnya tidak mendahului perkara yang telah diputuskan oleh pucuk pimpinan parti serta MKT UMNO.

Abd Rahman berkata UMNO sebelum ini telah memutuskan Naib Presidennya Datuk Seri Ismail Sabri Yaakob sebagai ‘poster boy’ serta calon Perdana Menteri dan  perkara menggantikan ‘poster boy’ itu tidak perlu dibangkitkan kerana ia adalah keputusan parti.

“Kita orang setia dan sayangkan parti. Parti sebelum ini sudah putuskan Ismail Sabri sebagai ‘poster boy’ dan calon Perdana Menteri. Itu keputusan sebelum ini. Apa benda nak bercakap tunggu keputusan daripada ‘top five’, biro politik dan MKT. Ia bukan keputusan individu atau bahagian,” katanya ketika dihubungi Bernama.

Senada dengan beliau adalah Ketua UMNO Hulu Selangor, Datuk Mat Nadzari Ahmad Dahlan, yang berkata keputusan meletakkan ‘poster boy’ dan Perdana Menteri telah diputuskan oleh parti dan seharusnya ahli perlu menghormatinya.

“Sesiapa boleh komen tapi kena hormati apa yang telah parti putuskan. Bagi saya keputusan parti lebih penting daripada keputusan individu. Individu setakat diri dia sahaja,” katanya.

Ketua UMNO Damansara, Datuk Ikhwan Salim Sujak, berkata penampilan ‘poster boy’ untuk sesebuah parti perlu ada untuk memperkenalkan siapa yang akan menerajui kerajaan sekiranya UMNO memenangi pilihan raya kelak.

Di JOHOR,  Ketua Bahagian UMNO Bakri, Datuk Mohd Fuad Tukirin mengingatkan ahli UMNO agar tidak mengeluarkan saranan-saranan jelik yang menampakkan usaha mencampuri sistem kehakiman negara.

Beliau berkata meskipun dalam keadaan bersedih dengan keputusan Mahkamah Persekutuan ke atas bekas Presiden UMNO, Datuk Seri Mohd Najib Razak, ahli UMNO diingatkan tidak berbuat begitu.

“Jangan pula kita menghodohkan wajah UMNO dengan saranan-saranan jelik yang menampakkan usaha mencampuri sistem kehakiman negara,” katanya ketika dihubungi, di sini pada Rabu.

Sementara itu di KEDAH, Ketua UMNO Bahagian Merbok, Datuk Annuar Ahmad, berkata pemilihan  Ismail Sabri  sebagai ‘poster boy’ dan calon Perdana Menteri untuk PRU-15 telah diputuskan sebulat suara oleh perwakilan pada Perhimpunan Agung UMNO Khas yang diadakan pada Mei lalu.

Justeru, katanya, sebarang keputusan untuk mengubah perkara itu perlu dibincangkan pemimpin tertinggi UMNO dan tidak sepatutnya dinyatakan secara terbuka bagi mengelakkan persepsi yang tidak elok terhadap parti.

“Tidak perlulah kita menimbulkan sesuatu yang boleh mendatangkan masalah pula kepada parti atau mengeruhkan suasana,” katanya ketika dihubungi Bernama, malam tadi.

Di MELAKA,  Pemangku Ketua UMNO Bahagian Alor Gajah, Datuk Rospandi Leman, membidas kenyataan Mohd Puad terutama di  saat parti perlu bersatu dalam menghadapi pilihan raya yang boleh diadakan pada bila-bila masa.

Beliau, ketika dihubungi Bernama, berkata segala cadangan boleh dikemukakan menerusi platform yang telah disediakan parti dan mana-mana individu tidak seharusnya menggunakan media dalam meluahkan rasa tidak puas hati mengenai sesuatu perkara.

“Hari Sabtu ini kita akan ada di Pusat Dagangan Dunia Kuala Lumpur (WTCKL), kita jumpa dan lontarkan apa yang saja pandangan kita. Tapi untuk kepentingan parti, bukan individu. Namun bagi isu ‘poster boy’, bagi saya, apa yang dilontarkan dan dijanjikan… kita ikut sajalah,” katanya.

Pada Sabtu ini, UMNO akan mengadakan sesi Taklimat  Khas Presiden bersama semua pimpinan parti itu termasuk ahli jawatankuasa (AJK) bahagian.

Sementara itu di NEGERI SEMBILAN,  ahli MKT UMNO, Datuk Seri Jalaluddin Alias, menasihati mana-mana pemimpin  parti untuk tidak membuat kenyataan yang boleh merenggang hubungan ahli dalam parti.

Beliau berkata MKT UMNO telah membuat keputusan pada April lalu untuk mencalonkan Perdana Menteri sebagai ‘poster boy’ untuk PRU15.

Jalaluddin berkata   ia juga melambangkan sikap berjiwa besar Presiden UMNO, Datuk Seri Dr Ahmad Zahid Hamidi dan juga Timbalan Presiden UMNO, Datuk Seri Mohamad Hasan, yang meletakkan kepentingan parti demi kemenangan Barisan Nasional (BN), lebih penting berbanding jawatan.

“Bukan isu “poster boy” yang harus kita bicarakan,  sebaiknya kita perkemaskan  jentera parti di setiap peringkat dalam menarik minat pengundi untuk memilih siapa sahaja wajah yang tertera di poster BN dalam PRU15 nanti,” katanya. – BERNAMA

TAG: UMNO, poster boy, PRU15

RMI RHO NKAH NSF NBB SAL NBS ZBI DC


Kes pinda laporan audit 1MDB: Keputusan Najib, Arul Kanda bebas atau bela diri pada 3 Mac

KUALA LUMPUR: Mahkamah Tinggi di sini menetapkan 3 Mac ini untuk keputusan sama ada bekas Perdana Menteri, Datuk Seri Najib Tun Razak dan bekas Ketua Pegawai Eksekutif 1Malaysia Development Berhad (1MDB), Arul Kanda Kandasamy dipanggil untuk membela diri atau dibebaskan daripada pertuduhan meminda laporan audit 1MDB.

Sebelum ini, Hakim Mohamed Zaini Mazlan, yang kini Hakim Mahkamah Rayuan menetapkan 30 Januari untuk menyampaikan keputusan di akhir kes pendakwaan itu.

Timbalan Pendakwa Raya Ahmad Akram Gharib ketika dihubungi, mengesahkan tarikh baharu keputusan itu dan memaklumkan pihaknya menerima e-mel daripada mahkamah hari ini.

Beliau berkata, berdasarkan e-mel itu, Timbalan Pendaftar Catherine Nicholas menyatakan keputusan kes yang ditetapkan pada 30 Jan dilapangkan dan semua pihak tidak perlu hadir pada tarikh berkenaan.

“Tarikh baharu untuk keputusan telah ditetapkan semula pada Jumaat, 3 Mac jam 9.30 pagi,” katanya.

Pada 7 September 2022, pihak pendakwaan menutup kesnya selepas mengemukakan 16 saksi termasuk bekas Ketua Setiausaha Negara, Allahyarham Tan Sri Dr Ali Hamsa; bekas Ketua Audit Negara, Tan Sri Ambrin Buang dan Tan Sri Dr Madinah Mohamad; bekas Pengerusi 1MDB, Tan Sri Mohd Bakke Salleh dan bekas Pengarah Audit Jabatan Audit Negara (NAD), Saadatul Nafisah Bashir Ahmad.

Najib, 69, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi bekas perdana menteri itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Feb 2016.

Mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Penduduk kecewa Puchong makin kotor, PH gagal urus isu sampah

SERI KEMBANGAN: Penduduk di Puchong meluahkan rasa kecewa isu pembersihan sampah di daerah ini berada di tahap yang kritikal dan membimbangkan.

Rata-rata mendakwa isu ini timbul sejak Pakatan Harapan (PH) dengan gabungan PKR, DAP, Amanah mengambil alih kerajaan Selangor dari Barisan Nasional (BN) sejak 2008.

Wakil penduduk di Taman Puchong Utama Court 1, Mahazan Kawi berkata, isu itu adalah antara dua isu yang tidak pernah selesai sejak PH mengambil alih, mungkin disebabkan pelantikan kontraktor dengan kos terlalu murah.

“Kontraktor pembersihan yang dilantik saya lihat banyak menggajikan warga asing tetapi mereka tidak ikhlas bekerja, datang ke lokasi ambil gambar dan selepas itu beransur pergi.

“Kerja tak dibuat, akhirnya longgokan sampah dan jentik-jentik bermaharajalela di kawasan ini, demam denggi bertambah,” katanya ketika menerima kunjungan calon Barisan Nasional (BN) Parlimen Puchong, Datuk Seri Syed Ibrahim Kader ke Puchong Utama Court .

Syed Ibrahim melakukan program walkabout calon BN di P103 Puchong ke Puchong Utama Court 1 dan menyantuni penduduk sekitar sama ada di kedai makan dan penempatan rakyat.

Turut menyertai walkabout tersebut Ketua Wanita UMNO Bahagian Puchong, Hasnah Dain.

Dalam pada itu, penduduk dikenali sebagai Daud berkata, perkara lain yang menjadi isu adalah kemudahan stesen bas ditempatkan di kawasan yang salah dan tidak strategik.

“Bas tidak masuk kawasan itu kerana tidak strategik, bas RapidKL tersadai di tepi padang dengan keadaan lalang sudah sama tinggi dengan orang.

“Di Puchong terlalu banyak isu, bab kebersihan memang gagal, saya tidak tahu apa Majlis Bandaraya Subang Jaya buat, ” katanya.

Tinjauan MEDIA VARIASI ke lokasi terbabit turut mendapati jalan raya yang rosak, berlopak, keadaan longkang yang teruk, longgokan sampah yang tidak diurus Majlis Bandaraya Subang Jaya.

Author

Tun Puteh Wanti

View all posts

View all posts


KDN teliti 36,000 permohonan kerakyatan sejak 2017

PUTRAJAYA: Kementerian Dalam Negeri (KDN) sedang meneliti 36,000 permohonan untuk menjadi warganegara sejak tahun 2017.

Menteri Dalam Negeri, Datuk Seri Saifuddin Nasution Ismail berkata, isu kerakyatan antara fokus utama yang mahu diselesaikan secara tuntas beliau sejak diberi tanggungjawab di KDN dalam Kerajaan Perpaduan.

“Saya memberi jaminan isu ini akan diselesaikan secara berperingkat tanpa berkompromi dengan undang-undang negara.

“Saya ambil rekod dari 2017 hingga 2022 yang buat permohonan 54,000 dan kita luluskan sehingga sekarang 7,000 dan kita sedang proses 36,000, lain-lain kita batal atau gagal,” katanya menerusi sidang akhbar selepas mengadakan lawatan rasmi ke Jabatan Pendaftaran Negara (JPN), di sini pada Isnin.

Saifuddin Nasution turut menyampaikan surat kelulusan kewarganeraan kepada 28 penerima hari ini.

Saifuddin turut memaklumkan, JPN kini dalam usaha mendigitalkan 150 juta rekod rakyat Malaysia sejak 1868.

“Kami diberi taklimat oleh JPN (pada) masa hadapan untuk tingkat kualiti penyampaian. Di JPN ada bahagian yang simpan khazanah seawal abad ke-18. maklumat asas, nama, alamat dan pekerjaan dalam simpanan JPN.

“Rancangan masa depan, khazanah maklumat dapat simpan dengan selamat, kami mahu mendigitalkan rekod JPN supaya dapat pastikan keselamatan, simpan tujuan munasabah masa hadapan,” katanya.

Author

Tun Puteh Wanti

View all posts

View all posts


Mahkamah Syariah cadang Syamsul, Puteri Sarah selesai isu lafaz cerai dua kali terlebih dahulu

KUALA LUMPUR: Mahkamah Rendah Syariah di sini hari ini mencadangkan supaya Syamsul Yusof dan Puteri Sarah menyelesaikan terlebih dahulu isu lafaz cerai dua kali yang didakwa diungkapkan oleh pengarah filem “Mat Kilau” itu terhadap isteri pertamanya.

Peguam Syarie Datuk Akberdin Abdul Kader yang mewakili Puteri Sarah atau nama sebenarnya Puteri Sarah Liyana Megat Kamaruddin berkata, Hakim Syarie Akmalluddin Ilyas perlu mengetahui lafaz cerai dan taklik yang dibangkitkan anak guamnya dalam laporan Jawatankuasa Pendamai (JKP) sah atau tidak.

Lafaz cerai taklik ialah lafaz cerai yang dilafaz suami dengan meletakkan syarat taklik dan jika isteri melanggar syarat itu, maka boleh menyebabkan jatuh talak.

Menurut Akberdin, di dalam laporan JKP, pengerusinya  menyatakan bahawa terdapat isu lafaz cerai dua kali dan untuk itu mahkamah perlu mengesahkan sama ada ia talak satu atau dua.

“Oleh itu, mahkamah menetapkan 14 Jun ini untuk pihak-pihak berbincang siapa yang perlu memfailkan permohonan untuk mengesahkan penceraian di luar mahkamah itu,” kata Akberdin kepada pemberita selepas prosiding penceraian kes pasangan itu


Kayuhan Mesra Keluarga Malaysia terapi warga Lembah Pantai

LEMBAH PANTAI: Perubahan gaya hidup drastik boleh dilihat sejak kelonggaran penguatkuasaan terhadap aktiviti riadah dan sosial masyarakat selepas pandemik.

Kesedaran orang ramai untuk mendapat kesihatan tubuh badan meningkat kerana mereka tahu jika imunisasi lemah akan mudah jatuh sakit, sekaligus membantutkan usaha mencari rezeki.

Atas inisiatif itu, Yayasan Generasi Malaysia menganjurkan Kayuhan Mesra Keluarga Malaysia dengan penyertaan 500 orang.

Menurut Ketua UMNO Bahagian Lembah Pantai, Datuk Ramlan Askolani, aktiviti  berbasikal lebih baik diadakan secara tetap seminggu sekali.

“Dengan bantuan daripada polis, Dewan Bandaraya Kuala Lumpur (DBKL) perkara ini boleh dijadikan aktiviti tetap.

“Saya bekas atlet, pemain bola sepak negara dan Pengerusi Majlis Sukan Wilayah, SUKMA Kuala Lumpur saya alu-alukan aktiviti basikal kerana ia sihat.

“Walaupun berumur, masih kekal sihat dengan bersenam, berbasikal, berjalan kaki semua ini menyumbang kepada gaya hidup sihat,” katanya pada sidang media selepas flagoff Kayuhan Mesra Keluarga Malaysia Ekopark@Lembah Pantai di sini pada Ahad.

Flagoff disempurnakan oleh Ketua Pegawai Eksekutif Indah Water Konsortium, Narendran Maniam dan Penaung Yayasan Generasi Malaysia Datuk Tengku Zuhri Tengku Abdul Aziz.

Selain warga Lembah Pantai, penyertaan turut membabitkan komuniti berbasikal luar Kuala Lumpur dan Orang Kurang Upaya.

Dalam pada itu, Ramlan yang juga Pegawai Tugas-Tugas Khas II Menteri Wilayah Persekutuan turut menasihatkan orang ramai agar menjaga dan memelihara pusat riadah dengan baik.

“DBKL perlu pantau kawasan yang diwartakan sebagai tempat sukan.

“Tiada makna jika ada fasiliti tetapi tidak dimanfaat oleh komuniti setempat, kena ada kerjasama Kementerian Belia Sukan bagi galakkan rakyat bersukan,” katanya.

Author

Tun Puteh Wanti

View all posts

View all posts